Кенгаш ҳақида - Фарғона вилояти кенгаши\nФуқароларнинг ўзини ўзи бошқариш органлари фаолиятини мувофиқлаштириш бўйича Фанрғона вилоят кенгаши ҳақида\nФуқароларнинг ўзини ўзи бошқариш органлари фаолиятини мувофиқлаштириш бўйича Фарғона вилоят кенгаши\n3. Фарғона вилоят маҳаллалар кенгашининг почта манзили\nФарғона вилояти, Фарғона шаҳар, Мураббийлар кўачси 2-уй, индекс 150100\n4. Фарғона вилоят маҳаллалар кенгаши фаолиятини тартибга солишга қаратилган норматив-ҳуқуқий ҳужжат\n5. Фарғона вилоят маҳаллалар кенгаши Давлат рўйхатидан ўтган санаси ва гувоҳнома рақами\nЎзбекистон Республикаси Адлия вазирлиги Фарғона вилоят Адлия бошқармаси томонидан 2017 йил 15 август 238 “б”-сон билан рўйхатдан ўтган\n6. Фарғона вилоят маҳаллалар кенгашининг СТИР рақами\n7. Фарғона вилоят маҳаллалар кенгашининг ташкилий-ҳуқуқий шакли ва КТУТ рақами\nЖамоат бирлашмаси, КТУТ рақами 27283534\n8. Фарғона вилоят маҳаллалар кенгашининг Банк реквизитлари\nТИФ “Миллийбанк” Фарғона шаҳар, МФО 00493, OKONX: 98600, хисоб рақами: 20212000900796907001\n9. Фарғона вилоят маҳаллалар кенгашининг веб-сайти ва электрон почтаси\n10. Фарғона вилоят маҳаллалар кенгашининг раҳбар органлари\n10.1. Фарғона вилоят маҳаллалар кенгашининг раиси ва сайланган санаси\nҒаниев Шухрат Мадаминович – Фарғона вилоят ҳокими\n2017 йил 24 июнь\n10.2. Фарғона вилоят маҳаллалар кенгаши бошқаруви раиси ва тайинланган санаси\nЭрматов Шавкат Хорунбаевич\n2017 йил 25 сентябрь\nТел: (0373) 244-22-77\n10.3. Фарғона вилоят маҳаллалар кенгашининг Тафтиш комисcияси таркиби:\nМелиқўзиев Алишер Муродович Қўқон шаҳар “Тухлимерган” маҳалла фуқаролар йиғини раиси, тафтиш комиссияси раиси раиси;\nЭшонқулов Элбек Хурсанбекович – Молия бошқармаси мутахассиси, тафтиш комиссияси аъзоси\n11. Фарғона вилоят маҳаллалар кенгашининг фаолият соҳаси\n12. Фарғона вилоят маҳаллалар кенгашининг мақсади:\nФарғона Бошқарув органлари\nҲажми: 87.00 KB


ЯСТ тўловчиси бўлган ташкилотимиз қарз шартномаси бўйича 1 йилга қайтариладиган қарз берди. Дастлаб уни сўндириш муддати этиб 2012 йилнинг 31 декабри белгиланди. Шартноманинг шартларига кўра қарз олувчи 200 минг сўм фоиз тўлаши керак. Шартномага қўшимча тарзда иккита битим тузилди, улар қарзни сўндириш муддатини 2013 йил 31 декабргача, кейин эса 2014 йил 30 августгача узайтирди.\nШартномада фоизларни сўндириш муддати белгиланмаган, муддатдан аввал сўндириш ва улар суммасини асосий қарзни сўндириш суммасига боғлиқ ҳолда ўзгартириш назарда тутилмаган. Қўшимча битимларда, шартномани сўндиришдан ташқари, бошқа шартлар мавжуд эмас. Бугунга келиб фоизлар сўндирилмаган ва сўндирилмайди ҳам.\nҚонун ҳужжатларига мувофиқ фоизларга манбада (яъни қарз олувчида), уларни қарз берувчига тўлаш пайтида ЯСТ солинади. Ташкилотимиз учун фоизлар бошқа даромад ҳисобланади, у солиқ солинадиган базадан чиқарилади. Бироқ бунинг учун қарз олувчи солиқ тўланганлиги тўғрисида расмий билдириш тақдим этиши керак.\nАгар уларнинг суммаси қатъий белгиланган бўлса, қандай пайтда қарз берувчи ташкилотда фоизлар ҳисоблаб ёзилади? Қачон фоизлар бўйича қарз муддати ўтган бўлади? Агар фоизлар тўланмаса, қарз берувчи ва қарз олувчида фоизлар бўйича бухгалтерия ҳисоби ва солиқ солиш тартиби қандай?\n– Сизнинг ҳолатингизда фоизлар суммаси қатъий белгиланган ва қарз берилган муддатга боғлиқ эмас. Шу муносабат билан савол туғилади: фоизларни қачон ҳисоблаб ёзиш керак – ҳар ойда тенг улушлар билан, асосий қарз қисмини ўтказгандан кейин дарҳолми ёки бутун қарз сўндирилаётганидами?\nУшбу саволга жавоб бериш учун ҳисобнинг концептуал асосига, аниқроғи – активларни эътироф этиш мезонларига мурожаат этиш керак. Агар корхона активни назорат қилаётган бўлса, агар фойда келтирса ва агар у пул билан ўлчанса, активни эътироф этиш мумкин ва лозим.\nСизнинг шартномангиз моҳиятидан келиб чиқиб, қарз берувчи қарз олувчидан, қачон сўндирилишидан қатъи назар, унга қарз суммаси берилганидан кейин тўғридан-тўғри фоизларнинг тўлиқ суммасини талаб қилиш ҳуқуқини олади. Яъни қарзга олинган пул суммасини бериш пайтидаёқ қарз берувчи «Олинадиган фоизлар» активини, шунингдек фоизлар бўйича даромадлар суммасини эътироф этиши керак.\nҚатъий белгиланган фоизлар суммаси билан бирга қарз берилаётганда қарз берувчида бухгалтерия ҳисоби (қарз – 1 000 000 сўм, фоизлар – 200 000 сўм).\nДебет бўйича ҳисобварақ\nКредит бўйича ҳисобварақ\nҚарз берилди (ҳисоб-китоб рақамидан)\nФоизлар ҳисобланди (аввалги операция билан бир вақтда)\nТўлов манбаида солиқ ҳисобланган (қарздордан фоизларни олиш пайтида)\n200 000 х 10% = 20 000\nҚарздордан фоизлар олинган\n200 000 – 20 000 = 180 000\nҚарзнинг асосий суммаси сўндирилди\nФоизлар бўйича дебиторлик қарзи ҳисобдан чиқарилди (агар улар тўланмаган бўлса)\nДебиторлик қарзини ҳисобдан чиқариш даъво муддати ўтганидан кейин амалга оширилиши мумкин. Агар фоизлар тўлаш муддати қарз шартномасида белгиланган бўлмаса, улар асосий қарз суммасини қайтариш билан бир вақтда тўланади (Фуқаролик кодексининг 734-моддаси, бундан кейин – ФК). Шу тариқа, даъво муддати қарз тўлангандан кейин 3 йил ўтгач тугайди.\nАгар қарз берувчи ўзининг қарз олувчининг қарзини кечириш ҳуқуқидан фойдаланса, шунингдек агар суд ёки бошқа ваколатли давлат органи қарздорни тўловга ноқобил деб топса, дебиторлик қарзини ҳисобдан чиқариш мумкин.\nАсосий қарз сўндирилгандан кейин 3 ой ўтгач фоизлар бўйича дебиторлик қарзи кечиктирилган ҳисобланади. Агар қарз ўз муддатида сўндирилмаса, шартномада кўрсатилган уни сўндириш санасидан кейин 3 ой ўтгач дебиторлик қарзи кечиктирилган ҳисобланади.\nЯСТ тўловчиси бўлган қарз берувчи учун солиқ оқибатлари. Ҳисоблаб ёзилган фоизли даромад суммаси солиқ тўловчининг даромади ҳисобланади. Бироқ унга Солиқ кодексининг (Кодекс) 165-моддасига кўра тўлов манбаида солиқ солинади ва ЯСТ бўйича базага киритилмайди. Қарз олувчи фоизлар бўйича қарз сўндирилганидан ва солиқ тўлов манбаида бюджетга тўланганидан кейин қарз берувчига даромад суммаси ушлаб қолинган солиқнинг умумий суммаси тўғрисидаги маълумотнома тақдим этиши шарт.\nФойда солиғи тўловчиси бўлган қарз берувчи учун солиқ оқибатлари. Фоизли даромад билан боғлиқ вазият бу ерда юқорида баён этилган вазиятга айнан ўхшаш – унга тўлов манбаида солиқ солинади. Бунда фоизлар бўйича дебиторлик қарзини ҳисобдан чиқараётганда вужудга келган харажатлар чегириладиган харажатлар бўлиб ҳисобланиши ёки ҳисобланмаслигини белгилаш муҳим. Кодекснинг 145-моддаси 40-бандига кўра, умидсиз қарздорликни ҳисобдан чиқаришдан кўрилган зарарлар, яъни суднинг ҳал қилув қарори бўйича мажбурият тугатилиши, банкротлик, тугатилиш ёки даъво муддати тугаши оқибатида сўндирилиши мумкин бўлмаган қарзлар чегириладиган қарзлар ҳисобланади. Сизнинг шартномангизда, фоизларни сўндириш муддати қайд этилмаган. Айни шу сабабли, ФКнинг 734-моддасига кўра, улар асосий қарз суммаси сўндирилаётганда сўндирилиши керак. Қарзни сўндириш муддати 2014 йил августнинг охирига қадар узайтирилганлиги боис, фоизлар бўйича қарз умидсиз деб топилиши мумкин эмас. Шу тариқа, агар у қарз берувчи томонидан ҳисобдан чиқарилган (кечирилган) бўлса, бунда вужудга келган харажатлар Кодекснинг 145-моддаси 40-бандига эмас, балки Кодекснинг 147-моддаси 27-бандига тегишли бўлади, яъни фойда солиғи бўйича солиқ солинадиган базани белгилаётганда чегирилмайди.\nҚарз олувчининг бухгалтерия ҳисоби:\nҚарз олинди (ҳисоб-китоб рақамига)\nТўлов манбаида солиқ ҳисоблаб ёзилган (қарз берувчига фоизларни тўлаш пайтида)\nҚарз берувчига фоизлар тўланди\nАсосий қарз суммаси сўндирилди\nКредиторлик қарзи ҳисобдан чиқарилди (агар фоизлар тўланмаса)\nЯСТ тўловчиси бўлган қарз олувчи учун солиқ оқибатлари. Кредиторлик қарзини ҳисобдан чиқараётганда қарз олувчи бошқа даромадни эътироф этади, у Кодекснинг 132-моддасига кўра ЯСТ бўйича солиқ солинадиган базага киритилади.\nФойда солиғи тўловчиси бўлган қарз олувчи учун солиқ оқибатлари. Бунда ҳам вазият кредиторлик қарзини ҳисобдан чиқаришдан олинган бошқа даромад бўйича вазиятдагидек бир хил. Ҳисобланадиган фоизлар бўйича харажатлар чегириладиган харажатлар ҳисобланади (Кодекснинг 145-моддаси 41-банди).


«Мусулмонман!», деган кимсани ноҳақ ўлдириш мумкин эмас!\nБисмиллаҳир роҳманир роҳийм. Ўзининг мусулмонлигини айтган ёки «Ла илаҳа иллаллоҳ!» деган ёки Аллоҳга сажда қилиб намоз ўқиган кимса ким бўлишидан қатъи назар уни кофирга чиқариб ноҳақ ўлдириш мумкин эмас!\nБугунги кунда одамларни кофирга чиқараётган, ҳатто ўзлари туғилиб-ўсган мусулмонобод диёрларни ҳам кофиристонга чиқараётган, мусулмонларнинг азиз ватанларини «дори куфр» (куфр диёри) деб атаётган, намоз ва рўза каби ибодатларни бақадри имкон адо қилиб келаётган мўъмин-мусулмонларни мушрикка ва кофирга чиқарувчи кимсалар қуйидаги аъло даражадаги саҳиҳ ҳадиси шариф билан танишиб қўйишлари лозим. Ушбу ҳадиси шариф бизни «такфир» деб аталаётган – яъни, мўъмин-мусулмонларни кофирга чиқаришга мубтало бўлган ва «Мусулмонман!» деб юрган одамларни бемалол ўлдириб юбораётган ноаҳл кимсалар каби бўлмаслигимиздан огоҳлантиради. Мазкур ҳадисни Имом ал-Бухорий раҳимаҳуллоҳ бошлиқ муҳаддисларнинг барча саҳиҳ ҳадислар тўпламларидан топиш мумкин. Унинг мазмуни бугунги кунда жуда аҳамиятлидир:\nأنّ المقداد بن عمرو الكندى أخبره أنّه قال لرسول الله صلى الله عليه و سلم أرأيت إن لقيت رجلا من الكفار فاقتتلنا فضرب إحدى يدىّ بالسيف فقطعها ثمّ لاذ منى بشجرة فقال أسلمت لله أأقتله يا رسول الله بعد أن قالها فقال رسول الله صلى الله عليه و سلم لا تقتله فقال يا رسول الله إنّه قطع إحدى يدىّ ثمّ قال ذلك بعد ما قدعها فقال رسول الله صلى الله عليه و سلم لا تقتله فإن قتلته فإنّه بمنزلتك قبل أن تقتله و إنّك بمنزلته قبل أن يقول كلمته التى قال\nСаҳоба Миқдод ибн Амр ал-Киндий разийаллоҳу анҳу Пайғамбаримиз Расулуллоҳ соллаллоҳу алайҳи ва салламнинг ҳузурларига келиб:\n«Менга бир нарсани айтиб беринг! Эй, Расулуллоҳ! Агар кофирлардан бирига йўлиқиб қолсам, у бизни ўлдира бошласа, қилич билан менинг бир қўлимга уриб, уни кесиб ташласа, сўнг мендан дарахт орқасига яшириниб: «Аллоҳ учун мусулмон бўлдим!» дея чақирса, нима дейсиз, ана шу сўзни айтганидан кейин уни ўлдирсам бўладими?», деб сўраганлар.\nРасулуллоҳ соллаллоҳу алайҳи ва саллам: «Уни ўлдирма!», дедилар.\nУ яна: «Эй, Расулуллоҳ! У менинг бир қўлимни чопиб ташласа ҳам-а, сўнг уни кесганидан кейин шу сўзни айтган бўлса ҳам-а!», дейди.\nШунда, Расулуллоҳ соллаллоҳу алайҳи ва саллам:\n«Уни ўлдирма! Агар уни ўлдирсанг, у уни ўлдиришингдан олдинги сенинг ўрнингда, сен эса ўша гапни айтишидан олдинги унинг ўрнида бўласан!», деб марҳамат қилганлар.\n(Бухорий, 5/4019; 9/6865; Муслим, 1/95; Абу Довуд, 2/2646; Насоий, 5/8591; Ибн Ҳиббон, 1/164; Аҳмад, 6/23868; Байҳақий, 8/15624; Табароний, 20/585; Абу Авона, 1/148; Ибн Абу Шайба, «Муснад», 1/486; «Мусаннаф», 10/29546; Баззор, 1/2111; Табризий, «Мишкот ал-масобеҳ», 2/3449).\nРасулуллоҳ соллаллоҳу алайҳи ва саллам мазкур ҳадиси шарифда кофир ва мушрик бўлган қотилни: «у уни ўлдиришингдан олдинги сенинг ўрнингда», деб туриб «Мусулмонман!» деган кимсани мўъмин-мусулмонлар қаторига қўшганлар. Билъакс, «сен эса ўша гапни айтишидан олдинги унинг ўрнида бўласан!», деб туриб «Мусулмонман!» деган кимсани ўлдирганни кофир қотилга тенглаштирмоқдалар. Бу ҳадиси шарифда ҳатто унинг «Мусулмонман!» деган гапи қуруқ ва юзаки эканлиги очиқ-ойдин кўриниб турган ва ўлимдан қўрқиб ана шу сўзни баҳона тариқасида айтаётган бўлса ҳам уни ўлдиришдан қайтарилган. Бу ҳақиқатни ҳеч бир инсон унутмаслиги лозим!\nИнсон ким бўлишидан қатъи назар жиноят қиладиган бўлса, жиноятига ҳукумат аҳлигина жазо бериши мумкин, холос. Ҳар ким одамларга ўзича жазо бераверса, ўзича қасос олаверса, мамлакатда нотинчлик ва бошбошдоқлик юзага келади. Шунинг учун ҳам ҳамма даврларда ва барча маконларда диний ва дунёвий қонунларга биноан қозилик ва судьялик жорий қилинган. Расулуллоҳ соллаллоҳу алайҳи ва саллам қўлини атайин чопиб ташлаган кимсани жазолашга рухсат бермаганларининг маъноси ҳам шудир.\nМазкур ҳадиси шарифда Расулуллоҳ соллаллоҳу алайҳи ва саллам «Мусулмонман!», деган кимсани ўлдиришдан қайтарганлар. Бу ниҳоятда саҳиҳ ҳадисдир. Қуръони карим ва суннати набавияда «такфир»дан, яъни, мўъмин-мусулмонларни кофирга чиқаришдан қайтарилган. Буни яхши англаш лозим! Жумладан, Аллоҳ таоло Нисо сурасининг 94-оятида қуйидагича буюрган:\nيا أيّها الذين آمنوا اذا ضربتم فى سبيل الله فتبيّنوا و لا تقولوا لمن القى اليكم السلام لست مؤمنا تبتغون عرض الحياة الدنيا فعند الله مغانم كثيرة كذلك كنتم من قبل فمنّ الله عليكم فتبيّنوا انّ الله كان بما تعملون خبيرا\n«Эй, имон келтирганлар! Аллоҳнинг йўлида сафарга чиққанингизда аниқлаб олинглар ва сизга салом берган кимсага, «Мўъмин эмассан», деманглар. Бу дунё ҳаётининг матоҳини кўзлайсизлар, Аллоҳнинг ҳузурида эса кўплаб ўлжалар бор. Сизлар ҳам олдин шундай эдингиз, Аллоҳ сизга неъмат берди. Бас, аниқлаб иш тутингиз! Албатта, Аллоҳ нима қилаётганингиздан хабардордир». (Нисо сураси, 94-оят).\n«Тафсири Насафий»да айтилишича, Мирдос ибн Нуҳайк разийаллоҳу анҳу мусулмон бўлади, бироқ, ҳали мусулмонлигини ошкора қилиб улгурмаган эди. Ғазотга чиққан саҳобалар олдига бор-будини ва қўйларини олиб, тоғдан тушиб кела бошлайди. Саҳобалар такбир айтса такбир айтади, кела солиб, «Ла илаҳа иллаллоҳ, Муҳаммаду-р-Расулуллоҳ!» дея «Ассалому алайкум», деб салом ҳам беради. Шунга қарамасдан, Усома ибн Зайд разийаллоҳу анҳу уни ўлдиради, саҳобалар қўйларини ўлжа қилиб олиб, Расулуллоҳ соллаллоҳу алайҳи ва саллам ҳузурларига келадилар. Бундан Жаноби Расулуллоҳ соллаллоҳу алайҳи ва саллам қаттиқ ғазабланадилар: «Ундаги нарсалари учун ўлдирдингизларми? Калима айтган одамни ўлдирдингизми?», дея аччиқлари чиқади. Шунда, юқоридаги ояти карима нозил қилинади. (Абу-л-Баракот ан-Насафий. Тафсири Насафий – Мадорик ат-танзил. 1-2 жилд. – Тошкент: Нўъмон Тошкандий нашри, 1988. – Б. 244).\nМазкур ояти каримада калима айтиб турган мўъмин-мусулмон одамни кофирга чиқариб уни ўлдиришдан Аллоҳ таоло қайтарган. Билиш лозимки, ушбу оятдан олдин Аллоҳ таоло мўъмин-мусулмонни қасддан ўлдиришнинг гуноҳини баён қилган. Зотан, бир мўъмин-мусулмонни куфрда айблаб, уни ўлдириш ҳам шунга киради:\nو من يقتل مؤمنا متعمدا فجزاؤه جهنم خالدا فيها و غضب الله عليه و لعنه و أعدّ له عذابا عظيما\n«Ким бир мўъминни қасддан ўлдирса, жазоси жаҳаннамдир. Унда абадий қолур. Унга Аллоҳнинг ғазаби ва лаънати ёғилур. Ва Аллоҳ унга улкан азобни тайёрлагандир». (Нисо сураси, 93-оят).\nМўъмин-мусулмонларни, «Ла илаҳа иллаллоҳ!» деган кимсаларни, «Мен мусулмонман!», дегувчиларни ноҳақ ўлдириш оғир гуноҳдир. Уларни кофирга чиқариш эса уларни ўлдириш гуноҳи билан баробар. Расулуллоҳ соллаллоҳу алайҳи ва саллам бундай деб марҳамат қилганлар:\nو من لعن مؤمنا فهو كقتله من قذف مؤمنا بالكفر فهو كقتله\n«Кимки бирор мўъминни лаънатласа, бу уни ўлдирган кабидир! Кимки бирор мўъминга куфрни таъна қилса, бу уни ўлдирган кабидир!».\n(Бухорий, 8/6047; Аҳмад, 4/16438; Табароний, 2/1324).\nШунинг учун, ноҳақ бировни лаънатлашдан ҳам, уни кофирга чиқаришдан ҳам, унга қурол кўтариб, уни ўлдиришдан ҳам мутлақо ҳазар қилмоқ керак!\nАллоҳ таоло ўзини мўъмин-мусулмон дегувчиларнинг барчасига инсоф-тавфиқ берсин! Омин!


Ўзбекистон ва Буюк Британия савдо-саноат алоқаларини муҳокама қилди - Darakchi\nЎзбекистон ва Буюк Британия савдо-саноат алоқаларини муҳокама қилди\nЖАМИЯТ 07.11.2014, 16:48\n6 ноябрь куни Тошкентдаги Халқаро Бизнес марказида Савдо ва саноат бўйича Ўзбекистон — Британия кенгашининг 21-йиғилиши ўтказилди. Бу ҳақда Буюк Британиянинг Тошкентдаги элчихонаси матбуот хизмати хабар бермоқда.\nБританиянинг Ўзбекистондаги элчиси Жорж Эдгар Буюк Британиянинг 20 дан зиёд бизнес соҳа вакилларидан иборат бўлган делегациясига бошчилик қилди. Ўзбекистон Республикаси ташқи иқтисодий алоқалар, инвестициялар ва савдо вазири, кенгаш ҳамраиси Элёр Ғаниев Ўзбекистон делегациясига бошчилик қилди.\nТақдимномалар доирасида томонлар икки давлатларнинг инвестиция имкониятлари ҳақида гапириб беришди. Анжуман давомида Ўзбекистон делегацияси британиялик ҳамкасбларга Ўзбекистон иқтисодиётининг турли соҳаларида, жумладан, нефть-газ, кимё, кончилик, машинасозлик, енгил саноат, фармацевтика ва қурилиш материаллари ишлаб чиқариш саноатларида инвестиция имкониятлари ҳақида маълумотлар беришди.\nЎзбекистон томони Британиялик ҳамкасбларга Навоий ва Ангрен эркин иқтисодий зоналарида юқори технологияли сармоявий лойиҳаларни амалга ошириш учун хорижий инвесторларга яратилган имкониятлар ҳақида маълумотлар беришди. Шунингдек, томонлар таълим, илм-фан, туризм, чиқиндиларни бошқариш, ҳамда тозалаш ва энергияни тежаш технологиялари соҳаларида аниқ лойиҳалар бўйича фикр алмашишди.\nСавдо ва саноат бўйича Ўзбекистон — Британия кенгаши 1994 йилда тузилган. ЎБССК Британиянинг ташқи савдо масалаларида кўмак кўрсатувчи ҳукумат ташкилоти бўлиб, Савдо ва инвестициялар департаменти қошида фаолият юритади. ЎБССК ҳукумат томонидан молиялаштирилиб, Ўзбекистонда фаолият юритаётган Британия компанияларига ҳамда шу мамлакатда фаолият юритишга киришмоқчи бўлган бизнесменларга кўмак бериб келади.


ФАОЛИЯТНИНГ ХОЛИС САРҲИСОБИ - Ўзбекистон овози газетаси\nФАОЛИЯТНИНГ ХОЛИС САРҲИСОБИ\nкамчиликларни аниқлаб, янги марралар сари дадил одимлашга хизмат қилади\nЎзХДП Фарғона вилоят кенгашининг конференциясида сўзга чиққанлар ана шу фикрни алоҳида таъкидлади.\nУнда сенаторлар, Олий Мажлис Қонунчилик палатаси депутатлари, халқ депутатлари Фарғона вилоят, туман ва шаҳар Кенгаши депутатлари ҳамда делегатлар иштирок этди.\nТадбирда сўз олганлар, мамлакатимизни модернизация қилиш ва жамиятни демократлаштириш жараёнлари чуқурлашгани сари ҳаётимизда сиёсий партияларнинг роли тобора ортиб бораётганлигини эътироф этишди. Таъкидландики, партиялар сиёсий жараёнларнинг фаол иштирокчиси сифатида давлат органларининг шаклланиши ва фаолиятида тобора муҳим аҳамият касб этиб бормоқда.\nКонференцияда ЎзХДП Фарғона вилоят кенгашининг ўтган беш йил мобайнида ҳудудий ижтимоий-иқтисодий ривожлантириш дастурларини бажариш ҳамда электорат манфаатларини ҳимоя қилиш бўйича олиб борган ишлари сарҳисоб қилинди. Навбатдаги устувор вазифалар белгилаб олинди.\n«МЕН ЎзХДПни ТАНЛАДИМ»\nЎтган беш йил давомида шу сўзларни айтиб, партия ташкилотларига мурожаат қилганлар сони саккиз мингдан зиёд экани, партия аъзолари 2014 йилда 43450 нафарга етгани мамнуният билан таъкидланди. Бугунги кунда вилоятдаги партия аъзоларининг 27652 нафарини хотин-қиз, 14333 нафарини эса 30 ёшгача бўлган йигит-қиз ташкил этади. Вилоятда 871 бошланғич партия ташкилоти фаолият кўрсатмоқда.\nРаҳимахон Қўрғонова, Олий Мажлис Сенати аъзоси:\n— Мен ёшлар билан бўлган кўп учрашувларда қатнашдим. ЎзХДП ғоя ва мақсадлари ҳақида гапириб бердим. Сиёсий жараён иштирокчиси бўламан, деб партиямизни танлаган 300 нафарга яқин ёшга тантанали равишда партия билетлари топширилди.\nБиз ёшларни сиёсий партиялар фаолиятига кўпроқ жалб этишимиз зарур. Бунинг аҳамиятли томонларидан бири шундаки, партия ғоялари билан яшаган ёшлар ёт ғоялар таъсирига тушмайди.\nБУ ҲАҚИДА САЙЛОВОЛДИ ДАСТУРИДА АЙТИЛГАН ЭДИ\nХалқ депутатлари вилоят Кенгашида 11, туман-шаҳар Кенгашларига 230 нафар депутат ЎзХДПдан сайланган. Партия гуруҳлари ўз иш режасига асосан вилоят, туман-шаҳар кенгашлари ҳамда бошланғич ташкилотлар билан бевосита ҳамкорликда фаолият олиб бормоқда.\nЎтган беш йил давомида улар вилоятдаги қатор ижтимоий-иқтисодий муаммоларни бартараф этиш, аҳоли манфаатларини ҳимоя қилиш, иш билан таъминлаш, касаначиликни ривожлантириш ва бошқа муҳим ижтимоий муаммоларни ҳал этишда ташаббускор бўлди.\nЎзХДП Фарғона вилоят кенгаши раиси Маҳмуджон Маҳкамов бу борада амалга оширилган ишлар ҳақида шундай деди:\n— Ҳисобот даврида партиямиз ташаббуси билан вилоят, туман ва шаҳар кенгашлари томонидан бир қатор лойиҳалар амалга оширилди. Жумладан, «Вилоятдаги мавжуд аграр ва қишлоқ хўжалиги йўналишидаги касб-ҳунар коллежи битирувчиларини олий таълим, тадбиркорликка йўналтириш, уларни бизнес-режа тузишга ўргатиш, шу асосда бандлигини таъминлаш, шунингдек, туман ва шаҳарларда аниқ инвестицион дастурларни шакллантириш ва ҳаётга татбиқ этишга кўмаклашиш» чора-тадбирлари режаси ишлаб чиқилди. Бундан кўзланган асосий мақсад партия электорати вакилларининг иқтисодий фаоллигини ошириш ва улар учун янги иш ўринлари яратиш, шу орқали бандлигини таъминлашдан иборат.\nНатижада қиймати 22 миллиард 584 миллион сўм бўлган 197 лойиҳа амалга оширилди. Бунда 600дан ортиқ барқарор янги иш ўрни яратилишига эришилди. Вилоят кенгаши ва партия гуруҳимиз томонидан ҳамкор ташкилотлар билан биргаликда жойларда иқтисодий форумлар ўтказиш ўзига хос анъанага айланди.\nХусусан, ўтказилган иқтисодий форумлар доирасида касаначилик, оилавий тадбиркорлик билан шуғулланиш истагида бўлган фуқаролар, айниқса, ёшлар, аёлларнинг 149 нафарига имтиёзли кредит олишни кафолатловчи сертификатлар топширилди. Тижорат банклари томонидан 3 миллиард 492 миллион сўм кредит маблағлари ажратилиб, 400 дан ортиқ янги иш ўринлари яратилди.\n2013 йилда Фарғона вилоятида иккита — «2013-2015 йилларда Фарғона вилояти саноат салоҳиятини ошириш» ҳамда «2013 йилда хизмат кўрсатиш ва сервис соҳасини ривожлантириш» каби дастурлар қабул қилинди.\nПартия гуруҳлари бу дастурлар ижроси ва натижаларини доимий мониторинг қилиб борди. Гап шундаки, янги иш ўринлари яратиш, муносиб иш ҳақи тўланишини таъминлаш партиямизнинг Сайловолди дастуридаги ваъдалардан биридир.\nМазкур дастурлар ижросини таъминлаш мақсадида партия гуруҳи аъзолари томонидан жамоатчилик назорати ўрнатилди. Мониторинг давомида аниқланган камчилик ва нуқсонлар халқ депутатлари маҳаллий Кенгашлар сессияларда 4 маротаба, доимий комиссияларда 6 маротаба муҳокама этилди. Камчиликларни бартараф этиш юзасидан тегишли қарорлар қабул қилинди.\nМуҳими, айнан шу дастурлар асосида 10 мингдан ортиқ янги иш ўрни яратилди.\nҚАРОР КУЧИ ИЖРОДА\n— Ўтган давр мобайнида халқ депутатлари вилоят Кенгашидаги партия гуруҳи аъзолари томонидан 320 учрашув ўтказилди, уларда сайловчилар томонидан 1400 дан кўпроқ масала кўтарилди, — деди халқ депутатлари вилоят Кенгашидаги партия гуруҳи раҳбари Азимжон Исломов. — Учрашувларда депутатлар аҳолига мамлакатимизда қабул қилинаётган қонун ҳужжатлари мазмун-моҳияти ҳамда сайловчилар томонидан билдирилган айрим таклифлар юзасидан амалга оширилган ишлар хусусида ҳисобот бериб боришди.\nЖамоатчилик қабулхонасига тушган мурожаатлар юзасидан тегишли ташкилот ва муассаса раҳбарларига 368 маротаба депутатлик сўрови юборилиб, уларнинг 340 таси ижобий ҳал этилди, қолганларига ҳуқуқий маслаҳат берилди.\nПартия гуруҳлари томонидан ҳудудларни ижтимоий-иқтисодий ривожлантириш бўйича халқ депутатлари маҳаллий Кенгашлар сессияларига 63, доимий комиссияларга 139 масала киритилиб, муҳокама эттиришга эришилди. Хусусан, касб-ҳунар коллежи битирувчиларини ўз мутахассислиги бўйича ишга жойлашишига кўмаклашиш, кўп қаватли турар-жой биноларининг марказлаштирилган иссиқлик ва иссиқ сув билан таъминлаш тизимини янада яхшилаш, ёлғиз кекса, пенсионер ҳамда ногиронларни ижтимоий ҳимоя қилишни кучайтириш, саноат кооперацияси асосида тайёр маҳсулотлар, бутловчи буюмлар ва материаллар ишлаб чиқаришни маҳаллийлаштиришни янада чуқурлаштириш, шу орқали аҳоли бандлигини таъминлаш, маиший чиқиндиларни йиғиш, ташиш ҳамда утилизация қилиш ҳисобига ҳудудларни ободонлаштириш ва инфратузилмасини яхшилаш каби масалалар партия гуруҳлари, доимий комиссия йиғилишлари ва сессиялар кун тартибларида атрофлича муҳокама қилинди.\nҲабибахон Тошматова, ЎзХДП Бувайда тумани кенгаши раиси:\n— Биз Сайловолди платформасида белгиланган вазифалардан келиб чиқиб, туманимизда мактабгача таълим муассасаларидаги болалар ўрнини кўпайтириш, муассасаларни қайта тиклаш масаласида сессия қарорлари қабул қилинишига эришдик. Бироқ ҳар қандай қарор ижроси билан қимматли. Шу боис биз вилоят Кенгашидаги депутатлик гуруҳи билан ҳамкорликда қарорлар ижросини назорат қилиб бораяпмиз.\nИЧКИ ИМКОНИЯТЛАРНИ ИШГА СОЛАЙЛИК\nМаълумки, ЎзХДП вилоят, туман ва шаҳар партия ташкилотларидаги Жамоатчилик қабулхоналари электорат муаммоларини ўрганиш, уларнинг ечимини топишда қўл келмоқда. Ўтган беш йил давомида қабулхоналарга қарийб 3832 мурожаат келиб тушган бўлиб, улардан 84 фоизи ижобий ҳал қилинган. Қолганлари бўйича ариза муаллифларига ҳуқуқий маслаҳатлар берилди.\nКонференция делегати, ЎзХДП Марғилон шаҳар кенгаши раиси Муҳаммаднўъмон Эгамбердиев Жамоатчилик қабулхоналари имкониятидан янада тўлароқ фойдаланиш хусусида гапирди.\n— Таҳлиллар шуни кўрсатмоқдаки, қаерда Жамоатчилик қабулхонаси мунтазам ва самарали ишласа, шу ерда партия сафида ўсиш, сиёсий жараёнда фаоллик сезилаяпти, — дейди у. — Шу боис олис ҳудудларда кўчма Жамоатчилик қабулхоналари ташкил этиш амалиётини кучайтириш лозим.\nВАЗИФАЛАР БУНДАН-ДА ЮКСАКРОҚ\nКонференцияда партия ташкилотлари ҳамда депутатлик бирлашмалари олдида турган устувор вазифалар муҳокама этилди.\n— Фаолиятимизда ҳудудларнинг минтақавий хусусиятларига ҳамда жойларда электоратни қийнаётган масалаларга жиддий эътибор қаратишимиз зарур, — дейди Олий Мажлис Қонунчилик палатаси депутати, ЎзХДП фракцияси аъзоси Жўрақўзи Қўлдошев. — Бу борада Қонунчилик палатаси билан халқ депутатлари маҳаллий Кенгашлардаги партия гуруҳлари аъзолари ўз фикр-мулоҳазалари, таклифлари асосида амалий ҳамкорлик қилиши яхши самара беради. Биз жойларда нафақат партия ва унинг сиёсий позициясини яхши биладиган, балки ХДПнинг қатъий тарафдори бўлган кишилар доирасини кенгайтиришга эришишимиз керак. Шунда партия ғоялари янада муваффақиятли амалга ошади, бизга ишонч билдирган сайловчи манфаатлари самарали ҳимоя қилинади.\nКонференция ишида ЎзХДП Марказий Кенгаши раиси ўринбосари Рустам Камилов иштирок этиб, Сайловолди дастурининг жойларда аниқ ижро этилиши, бу жараёнда партия ташкилотлари ҳамда депутатлик бирлашмаларининг иштироки хусусида фикр билдирди, истиқболдаги муҳим вазифалар ҳақида гапирди.\n— Биз партия ташкилотлари фаолиятига, аввало, Сайловолди дастури ижроси бўйича олиб борган ишларига қараб баҳо берамиз, — деди у. — Сайловчига берган ваъдаларимизни бажарсаккина, одамлар бизга ишонишда давом этади, тарафдорлар, хайрихоҳлар сафи кенгайиб боради. Шу боис барча даражадаги партия ташкилотлари ҳамда депутатлик бирлашмалари ана шу мезон асосида ишлаши керак. Шу билан бирга, ижтимоий ҳимояга эҳтиёжманд аҳоли вакиллари муаммоларини ўрганиш, иш билан таъминлаш, ҳаётда ўз ўринларини топишига кўмаклашиш масаласи биз учун устувор аҳамиятга эга.\nБу жараёнда партия гуруҳлари янада ташаббускор бўлиши талаб этилади. Депутатлар электорат манфаати билан боғлиқ ҳар бир масалани чуқур ўрганиши, уларнинг ечимларини кўрсата олиши, ҳудудларга хос бўлган масалаларни умумлаштирган ҳолда юқори партия ташкилотларига олиб чиқиши керак.\nАнжуманда партия Қурултойига делегатлар сайланди. Шунингдек, ташкилий масала кўрилди. Маҳмуджон Маҳкамов ЎзХДП Фарғона вилоят кенгаши раиси этиб қайта сайланди.


Тошкент аэропортидан чиқиш 4 баробарга тезлашди – Газета.uz\n9 август, якшанба COVID-19 Ob-havo Zira Вакансиялар\nТошкент аэропортидан чиқиш 4 баробарга тезлашди\nТошкент аэропортига учиб келган халқаро рейслар йўловчиларига хизмат кўрсатиш вақти икки соатдан ярим соатга қисқарди.\n19 январ 2018, 16:30 Иқтисодиёт\nПойтахт аэропорти халқаро терминалидан йўловчиларнинг чиқиш вақти тўрт баробарга тезлашди. Агарда авваллари пойтахт аэропортига етиб келган рейсдан ҳаво бандаргоҳини тарк этгунча ўртача 2 соат вақт сарфланган бўлса, ҳозирда биринчи йўловчи 21 дақиқада, сўнгги йўловчи эса 33 дақиқада аэропортдан чиқиб кетмоқда.\nБу ҳақда «Ўзбекистон ҳаво йўллари» Миллий авиакомпанияси сайтида Сеулнинг (Жанубий Корея) «Инчхон» аэропорти консультанти Парк Чан-кюга таяниб хабар қилди. Ушбу маълумотлар Ислом Каримов номидаги Тошкент халқаро аэропорти инфратузилмалари самарадорлигини ошириш бўйича консалтинг хизматларини кўрсатишнинг биринчи босқичи якунларига бағишланган йиғилишда тилга олинди.\nПарк Чан-кю 1 январдан «яшил» ва «қизил» йўлакларнинг очилиши йўловчиларнинг барча зарур тартиб-таомиллардан ўтишларини анчагина тезлаштирганини таъкидлаб ўтди.\nЎзбекистон Президенти шавкат Мирзиёевнинг ноябрда Корея Республикасига уюштирган сафарида «Ўзбекистон ҳаво йўллари» ва халқаро «инчхон» аэропорти ўртасида ўзаро англашинув тўғрисидаги меморандум имзоланган эди.\nТошкент аэропорти фаолияти таҳлилининг биринчи босқичида саккиз нафар хорижлик мутахассис иштирок этиб, терминал фаолиятини яхшилаш бўйича тавсияларни тақдим этиб, ҳаво бандаргоҳи фаолиятига баҳо берилди.\nКореялик мутахассисларнинг «Тошкент» аэропорти ҳудудидан, шу жумладан аэропортнинг шаҳар тарафига бирикиб кетган ҳудудидан фойдаланиш самарадорлигини ошириш ва оптималлаштириш, кутиб олувчи ва кузатувчилар учун сервис хизматлари кўрсатиш бўйича таклифлари ҳам муҳокама қилинди.\nЗарурат туғилган тақдирда корейс мутахассислари доимий асосда Тошкент аэропорти фаолиятига жалб қилиниши мумкин.\nҲамкорлик доирасида МАК ходимлари учун Жанубий Кореяда аэропортлар хизматлари ва иншоотларини фаолиятини самарали ташкил этиш масалалари бўйича ўқув семинарлари ўтказилади.\n«Газета.uz» 2 563\n09.08 Коронавирус ҳолатлари сони 30 мингтага яқинлашди\n08.08 «ОАВ ва блогернинг „овозини ўчиришга“ уриниш билан ҳеч қандай натижага эришиб бўлмайди» — Комил Алламжонов\n«ОАВ ва блогернинг „овозини ўчиришга“ уриниш билан ҳеч қандай натижага эришиб бўлмайди» — Комил Алламжонов


Зилзила ва Қуръони Карийм\nАллоҳ таолонинг муқаддас китоби бўлмиш Қуръони Кариймда ер қимирлаши ва зилзила бўлиши ҳақида бир неча оятлар нозил қилинган бўлиб, улар икки гуруҳга бўлинади. Биринчиси, инсонларнинг қилган гуноҳлари ва макрлари учун Аллоҳ таоло тарафидан маълум бир қавмга юборган ёки юбориши мумкин бўлган зилзила бўлса, иккинчиси Қиёмат бўлганда содир бўладиган улкан, шиддатли ва охирги зилзила ҳисобланади.\nوَقَالَ الْإِنسَانُ مَا لَهَا وَأَخْرَجَتِ الْأَرْضُ أَثْقَالَهَا إِذَا زُلْزِلَتِ الْأَرْضُ زِلْزَالَهَا\nИӡаа зулзилати л-арʓу зилзалаӽаа • ва ахрожати л-арʓу аćқоолаӽаа • ва қоола л-иңсаану маа ла ӽаа.\n«Вақтики, ер ўзига хос зилзилага тушса. Ва ер ўз юкларини отиб чиқарса. Ва инсон, унга нима бўлди?!, деса». Залзала сураси.\nҚуръони Каримнинг 99-залзала сурасининг энг аввалги уч оятида Қиёмат кунида содир бўладиган баъзи воқеалар тасвирланиб, унинг аввалида Қиёмат куни ер юзида жуда шиддатли зилзила содир бўлишининг хабари берилмоқда.\nБиринчи оятнинг аввалидаги «Иӡаа« – «вақтики» сўзи, маъно жиҳатидан ҳам шартли ҳолатни ҳамда воқеанинг кутилмаганда содир бўлишни билдиради. Бундан «Қачонки содир бўлиши аниқ бўлган зилзила кутилмаганда, аввалдан огоҳлантирмай содир бўлганда...» деган маъно келиб чиқади.\nАллоҳ таоло ушбу оятлар орқали Қиёмат бошланган кунда ер юзи кутилмаганда кучли зилзилага тушиб қолиши ва у ўз ичидан оғир юкларини ер сатҳига отиб чиқаришининг хабарини бермоқда.\nКўпчилик тафсирчилар - وَأَخْرَجَتِ الْأَرْضُ أَثْقَالَهَا - ва ахрожати л-арʓу аćқоолаӽаа − «Ва ер ўз юкларини отиб чиқарса» оятининг тафсирида, қабрлардан маййитларнинг тирилиб чиқиши ва ер остига кўмилган бошқа ҳазиналарнинг ҳам ер остидан чиқариб ташланишини англатади, дейдилар.\nИлмий жиҳатдан қарагалганда эса ернинг чуқур қатламларидаги моддаларнинг ер сатҳига чақариб ташланиши одатий зилзилаларни келтириб чиқарадиган сабаблардан бири ҳисобланади. Шу боис ҳам, одатда, табиатда зилзила ва вулқон отилиши кетма-кет содир бўлади.\nИнсоният тарихида содир бўлган бундай одатий зилзилаларда миллонлаб кишилар ҳалок бўлиши билан бирга, йирик топографик ўзгаришлар, шумладан, улкан миқдордаги ер ости тошларининг ер сатҳига чиқариб ташлангани кузатилган.\nЎйлаб кўринг, одатий зилзила туфайли шундай талофатлар кўрилган бўлса, Қиёмат куни ер сатҳининг бутунлай титраши оқибати нима бўлади экан? Тоғлар қум тепаликларга ўхшаб қулайди, денгизлар тошади, материклар ўз ўрнидан қўзғалади...Ер аввалги кўринишини буткул йўқотиб, Китобда баён қилинганидек умуман бошқача кўринишга айланади. ер ўзининг юкини ташқарига отиши, ичидаги қизиган тош ва лавадан иборат масса ер сатҳига ёйилиб кетади. Шундай воқелар бўлиши мумкинми?\nҚуръони Каримнинг мана шу оятида жуда ажойиб илмий ҳақиқат мужассам бўлган. Унга кўра, Қиёмат куни ер ўз ичида сақлаб турган оғир юкларни ташқарига отиб чиқариб ташлайди. Қуръони Каримнинг мана шу ояти илмий жиҳат инсониятга маълум бўлган илмий-геологик қоидаларни ўзида акс этган.\nГеология мутахассисларининг фикрича, агар ер сайёрасининг қатламларини ер сатҳидан ядрога қараб бирма-бир таҳлил қилиб чиқилса, ҳар бир қатламнинг оғирлиги ер марказига қараб тушган сари оғирлашиб ва зичлашиб бориши, шунингдек, қатлам таркибида темир ва унинг турли оксид кўринишларининг улушининг кўпайиб боришини кузатишингиз мумкин.\nМарказга қараб тушган сари зичликнинг кўпайишининг икки сабаби бор:\n1) босимнинг кучайиши. Чунки ер марказига яқинлашган сари унинг устидаги қатламларнинг оғирлиги ҳам кўпайиб, босим кучайиб боради;\n2) гравитация таъсирида ер таркибидаги оғир моддалар ер марказига «чўкишга», енгилроқ моддалар эса ер сатҳига «сузиб чиқишга» ҳаракат қилади.\nШу сабабдан, темир ва унинг турли оксид кўринишлари (FeO ва Fe2О3), шунингдек никель ва темир сульфат билан бирга ернинг марказидаги ядрода жамланган. Бунинг натижасида, ернинг марказий қатламлари ер сатҳига қараганда яна ҳам оғирроқ бўлади.\nЕрнинг мана шу марказига яқин бўлган оғир қатлам, яъни юк, Қиёмат кунининг шиддатли зилзиласи туфайли ер сатҳига отилиб чиқади.\nШу жиҳатдан қараганда, إِذَا زُلْزِلَتِ الْأَرْضُ زِلْزَالَهَا - Иӡаа зулзилати л-арʓу зилзалаӽаа, ва ахрожати л-арʓу аćқоолаӽаа – ояти «Вақтики, ер бутунлай зилзилага тушса ва ундан оғир юклар: тош-у олов ер устига отилиб чиқса» деган маъно келиб чиқади.\nҚуръони Каримда Қиёматда содир бўладиган ер силкиниши ҳақида Назиат сурасида ҳам баён қилинган. Уламолар бу сура ер қимирлашини баён қилиш учун «залзала» феъли эмас, балки бошқа лафзлар ишлатилганини айтадилар.\nВа (л)-ннаазиӓти ғорқо(н) • ва (л)-ннаашиҭооти нашҭо(н) • ва (л)-ссаабиҳаати сабҳа(н) • фа (л)-ссаабиқооти сабқо(н) • фа л-мудаббирооти амро(н) • йавма таржуфу (л)-рроожифаҳ • татбаӱҳаа (л)-рроодифаҳ • қулуубу(н)-ййавмаиӡи(н)-ввааживаҳ • абҁооруҳаа хоошиӓҳ\n«Шиддат билан (кофир) жонни суғуриб олувчи(фаришта)лар билан қасам. Юмшоқлик билан (мўмин) жонни олувчи (фаришта)лар билан қасам. Сузиб юрувчи (фаришта)лар билан қасам. Ўзишда мусобақа қилувчи (фаришта)лар билан қасам. Амрнинг тадбирини қилувчи (фаришта)лар билан қасам. Изтиробга тушувчи изтиробга тушган кунда. Унга эргашувчи эргашар. Ўша кунда қалблар хавфга тўлар. Уларнинг кўзлари қўрқинчга тўлар. Назиат сураси.\nУшбу сурада Қиёмат куни содир бўладиган воқелар тасвирланмоқда. Бу суранинг 5-6 оятларининг тафсирида уламолар турлича фикрларни билдирганлар.\nйавма таржуфу (л)-рроожифаҳ\nКўпчилик уламолар – الرَّاجِفَةُ – «(ал)-рроожифаҳ» – «изтиробга тушувчи» сўзидан мурод биринчи бор Сурга пуфланиш, الرَّادِفَةُ – «(ал)-рроодифаҳ» – «эргашувчи» сўзидан мурод иккинчи бор Сурга пуфланишдир, дейдилар. Бошқа бир уламолар, «(ал)-рроожифаҳ» – ерни, «(ал)-рроодифаҳ» эса Қиёмат соатини билдиради дейдилар.\nЯна бошқа уламолар эса, «(ал)-рроожифаҳ» – ер силкиниш, «(ал)-рроодифаҳ» – кучли қичқириқ, деб айтганлар.\nШунингдек, оз сонли тафсирчилар «(ал)-рроожифаҳ» – ернинг изтиробга тушиши, «(ал)-рроодифаҳ» эса унинг силкиниши эканлигини айтганлар.\nОхирги фикр ҳам ҳақиқатга жуда яқин. Чунки ернинг саросимага тушиши ва унинг силкиниши орасида деярли фарқ йўқ.\nЗотан ер қимирлаши бўлганда қуйидаги ҳолат содир бўлади:\nОдатда кучли бил зилзила содир бўлишидан аввал ерда кучсиз қимирлаш кузатилади. Бунга фан тилида «форешок» дейилади. Бундай кичик силкинишлардан кейин қаттиқ ва даҳшатли зилзила содир бўлади.\nШунингдек, бу қаттиқ зилзила тўхтаб, маълум бир муддат ўтгач, унга эргашиб аввалги зилзилада вайрон бўлмаган нарсаларни ҳам вайрон қиладиган яна бир ер қимирлаши кузатилади. Бунга «афтершок» дейилади.\nШундай қилиб, الرَّادِفَةُ – «(ал)-рроодифаҳ» – «эргашувчи» сўзидан мурод, афтершок бўлиб, у асосий зилзила ортидан эргашиб келади ва одатда, кучсизроқ бўлади. Баъзан эса унинг акси ҳам бўлиши мумкин.\nДемак, Назиат сурасининг 5-7 оятларидан «Қиёмат содир бўлганда ер даҳшатли зилзила билан изтиробга тушганда. Сўнгра унинг ортидан яна зилзила (афтершок) эргашганда, инсонларнинг қалблари хавфга, кўзлари эса қўрқинчга тўлади», деган маънони ҳам тушуниш мумкин.\nҚуръони Каримда ер қимирлаши ва зилзилалар ҳақида бундай аниқ маълумотларнинг берилиши унинг илмий мўъжизаларга бой эканлигига далолат қилади.\nDr. Shaher Gamal Agha мақоласи асосида Syeed тайёрлади


Ўзбек халқининг севимли актёрларидан бири Хусан Шарипов вафот этди » Новости Узбекистана сегодня: nuz.uz\nНовости Узбекистана → Чойхона → Ўзбек халқининг севимли актёрларидан бири Хусан Шарипов вафот этди\n26-06-2018 11:29 0 1885 Рейтинг1 Чоп этиш\nЎзбек халқининг севимли актёрларидан бири Хусан Шарипов вафот этди\nКеча, 26 июнь куни Ўзбекистон халқ артисти Ҳусан Шарипов 81 ёшида вафот этди.\nАктёр 1937 йилда Тошкентда таваллуд топган. 1963 йилда у А.Островский номидаги Тошкент театр ва рассомлик санъати институтининг актёрлик факултетини тугатган.\nҲусан Шарипов фаолияти давомида бир қанча жойда самарали меҳнат қилди, санъат йўналишида талабаларга таҳсил берди. Масалан, 1959-1991 йилларда Муқимий номидаги Ўзбек Давлат мусиқали драма театрида актёр бўлиб ишлаш билан бир вақтда, 1980-1985 йилларда Тошкент театр ва расомлик санъати институтида педододлик қилди. 1985-1988 йилларда Муқимий театри директори, 1990-1995 йилларда Ўзбекситон телерадиокомпаниясида, 1995 йилдан Ўзбекистон Театр арбоблари уюшмасида фаолият юритди.\nАктёр кино соҳасида ҳам қатор образларни гавдалантирди. Уларга “Суюнчи”даги Шермат, “Майсаранинг иши”даги хожи Аълам, “Водийллик келин”даги Ҳусан ака, “Марҳумнинг ҳурмати”даги Автобаза директори , “Келинлар қўзғолони”даги Ҳусан, “Бувимни қайтаринг”даги Илҳом ва бошқа комик образларни мисол қилиб келтириш мумкин. 1968 йилдан бери Ўзбекистон телевидениеси орқали намойиш этилган телеминиатюралар театрининг иштирокчиларидан бири бўлган.\nНОВОСТИ УЗБЕКИСТАНА nuz.uz сайти актёр Ҳусан Шарипов яқинлари ва оила азоларига чуқур хамдардлигимизни маълум қиламиз.


Тошкентда коронавирусга чалингани аниқланган 2 киши Андижонга кетиб қолган – ССВ — Sof.uz\n28.05 16:18 441 Ўзбекистон\nШу йилнинг 22 май куни Балиқчи туманида яшовчи 50 ёшли Р.Р. Избоскан туманида яшовчи шериги, 32 ёшли Б.Қ. билан биргаликда халқаро юк ташиш автомашинасида Россиядан Тошкент вилояти Қибрай тумани ҳудудидаги чегара-назорат постига етиб келган.\nШу куннинг ўзида ўрнатилган тартиб бўйича постдаги СЭОМ ходимлари томонидан ҳар икки ҳайдовчидан коронавирус инфекциясига суртма олинган. Эртасига, 23 май куни Б.Қ. да гумон натижа қайд этилганлиги учун такроран таҳлил топширган, Р.Р.да эса касаллик аниқланмаган.\nСоғлиқни сақлаш вазирлиги Жамоатчилик билан алоқалар бўлимининг хабар беришича, ҳайдовчилар белгиланган санитария қоидаларига риоя қилмасдан, чегара-назорат пости автотураргоҳидан уйига чиқиб кетишган.\nАчинарлиси, ҳайдовчиларнинг эътиборсизлиги ва санитария қоидаларига риоя қилмаслиги сабаб, уларнинг оила аъзолари, яқинлари, қўшнилари ва бошқа кўплаб инсонларнинг коронавирусда гумонланиб карантинга олинишига, уларнинг соғлигини хавф остига қўйилишига сабаб бўлган.\nСоғлиқни сақлаш вазирлиги яна бир бор барчанинг уй карантини қоидаларига қатъий амал қилишини, жамоат жойларида бўлганда ёки коронавирус инфекцияси аломатларини ўзида сезганда дарҳол ўзини яккалаб, шифокорга мурожаат қилишини сўрайди.\nШунингдек, яна бир бор, карантин қоидаларига, жумладан, ижтимоий масофани сақлаш, қўл бериб ёки қучоқлашиб кўришишдан тийилиш, сабабсиз кўчага чиқмаслик, жамоат жойларида тўпланмаслик, қўлларни тез-тез ва яхшилаб ювиш, тиббий ниқоб тақиш каби қоидаларга қатъий амал қилишларини тавсия қилади. Бу ўзингиз ва яқинларингиз хавфсизлиги учун жуда муҳим.\nАндижон Тошкент коронавирус карантин\nКеча, 15:49 1048 Ўзбекистон\nКеча, 15:24 86 Ўзбекистон


7 йил аввал 1169 siyrat.uz\nИбн Исҳоқ: айтишларича: биринчи бўлиб тошларга ибодат қилиш Исмоил алайҳиссалом авлодларида пайдо бўлган. Кимки Маккадан сафар қилиб чиқмоқчи бўлса, ўзи билан бирга Ҳарамни улуғлаш мақсадида унинг тошларидан олиб кетар эди. Қаерга бориб тушса, шу тошни Каъбани тавоф қилгандек тавоф қиларди. Алалоқибат бу иш тошларни улу-лаш ва уларга сиғинишга олиб келди. Орадан асрлар ўтди. Исмоил алайҳиссалом авлодлари ўз динларини унутдилар. Иброҳим ва Исмоил алайҳимассаломларнинг авлодлари динларини ўзгартириб, бутларга сиғина бошладилар ва ўзларидан олдинги умматлар каби залолатга юз бурдилар. Аммо шундай бўлса-да, уларда Иброҳим алайҳиссалом давридан Каъбани улуғлаш, уни тавоф қилиш, ҳаж-умра қилиш, Арафот ва Муздалифада туриш, туялар қурбонлик қилиш ҳамда эҳром кийиш каби ибодатлар сақланиб қолган эди. Улар бу ибодатларга аслида бўлмаган нарсаларни қўшиб юборган эдилар. Масалан, Кинона ва Қурайш қабилалари агар эҳром кийсалар, «Лаббайк Аллоҳума лаббайк, лабайка ла шарика лака илла шарикун ҳува лак, тамликуҳу ва ма малак», яъни «Эй, Аллоҳимиз, биз сенинг хизматингга тайёрмиз. Сенинг ҳеч шеригинг йўқ, фақат сен унинг ўзи ва мулкига эгалик қиладиган шерикларинг бор», – дейишарди. Аллоҳнинг бирлигини тан олиш билан бирга, унга шерик келтиришарди. Аллоҳ Муҳаммад соллаллоҳу алайҳи васалламга Қуръонда «Уларнинг кўплари Аллоҳга мушрик бўлган ҳолларидагина иймон келтирардилар»1, деди.\n1- Юсуф: 106.


Эронда йирик портлаш содир бўлди » Ўзбекистон янгиликлари – Zamin.uz\nЭронда йирик портлаш содир бўлди\nЭроннинг Голестан провинциясидаги Озодшаҳр шаҳри яқинида жойлашган кўмир конида портлаш юз берди. Меҳнат вазири Али Робиейнинг маълум қилишича, ҳодиса оқибатида 35 киши ҳалок бўлган. Бу ҳақда Qalampir.uz сайти хабар берди.\nМаҳаллий ОАВнинг маълумотига қараганда, 30 киши жароҳатланган ва шифохонага ётқизилган.\nРасмий манбаларга кўра, портлаш ишчилар 700 метр чуқурликдаги бекатга ташқи аккумуляторли автомобилни туширишга уринганида содир бўлган. Электр учқунлар метан билан тўла туннелда портлашни келтириб чиқарган.\n“Fars” агентлиги портлаш вақтида 1200 метр чуқурликдаги конда 500 киши бўлган, деб маълум қилган. Аввалроқ тиббий тез ёрдам бошлиғи Пир Хосейн Куливанд воқеа жойида 90 киши бўлган, дея ахборот берган.\nЯнгиликлар » Дунё » Эронда йирик портлаш содир бўлди


Япония элчиси диёримизда\nКеча Жанубий Қозоғистон вилояти ҳокими Жансейит Туймебаев Япониянинг Қозоғистондаги Фавқулодда ва Мухтор элчиси Итиро Кавабата билан учрашди.\nУчрашувда Жанубий Қозоғистон вилояти ва Япония ўртасидаги савдо-иқтисодий, маданий-гуманитар ҳамкорликнинг истиқболларини, шу жумладан, қишлоқ хўжалиги соҳасига сармоя қуйиш, япон корхоналари қаторини кенгайтириш масалалари муҳокама қилинди.\nВилоят ҳокими элчига минтақанинг ижтимоий-иқтисодий аҳволи ва саноат-аграр соҳанинг ривожланиш суръати ҳақида гапириб берди, келгусида инновациявий технологиялар соҳасида ҳамкорликда фаолият юритиш ниятида эканини етказди. Шунингдек, ҳоким Шимкент шаҳрида қозоқ-япон илмий-гуманитар базасини қуришни таклиф қилди.\n– Вилоятимиз аҳолиси тиғиз жойлашган минтақалардан бири. Ишлаб чиқариш-иқтисодий имкониятларимиз мўл. Айниқса, иқтисодиётнинг аграр соҳасига устувор берилган. Келажакда Жанубий Қозоғистон ва Япония ўртасидаги савдо-иқтисодий, маданий-гуманитар ҳамкорликнинг янада ривожланишига ишончим комил, – деди Жансейит Қансейитули.\nСўзоқ туманида уран ишлаб чиқарадиган “Аппак” қозоқ-япон қўшма корхонаси фаолият юритади. Компаниянинг асосий биноси Шимкент шаҳрида жойлашган.\n2017 йили икки давлат ўртасида ўзаро савдо айланмаси 1,3 млн. АҚШ долларини ташкил қилди. Қозоғистонда япон капитали жалб қилинган 70дан зиёд корхона бор, улар нефть, газ, металлургия, молия, тоғ-кон саноати, автомобиллар ва ускуналарнинг улгуржи савдоси, электр алоқа, ёғоч тайёрлаш ҳамда логистика каби соҳаларда фаолият юритади.\nШу куни ҳурматли меҳмон Итиро Кавабата Шимкент шаҳридаги Дендробоққа кўчат ўтқазди.\nМ. УСМОНОВА, 2018-04-10, 11:41 186


Amazon илк марта дунёнинг энг йирик ритейлерлари рўйхатидаги кучли ўнликка кирди\n18:07 / 17.01.2017\nDeloitte'нинг 2017 йилги рейтингида Amazon 10-ўринни олди. Компаниянинг 2015 молиявий йилдаги даромади 13,1 фоизга ошди ва 79,3 миллиард долларни ташкил қилди. Ритейлернинг ўсиши унинг асосий сервиси - даромад даражаси юқори бўлган ёшларни жалб қилувчи интернет-дўконлар муваффақиятига боғлиқ, дейилади Deloitte тадқиқотида.\nAmazon компанияси Deloitte'нинг "Ритейл глобал етакчилари" рейтингига биринчи марта 2000 йилда қўшилганди, ўшанда компания 250 ўриндан 186-поғонани эгаллаганди. "Маҳсулотлар ва сервислар борасидаги доимий янгиликлар оқими туфайли компания 1994 йилда асос солингандан буён барқарор суръатларда ўсди", - дейилади Deloitte ҳисоботида.\nРейтингни 2015 молиявий йил учун 482,1 миллиард доллар даромад билан Американинг Walmart Stores компанияси бошқарди. Ундан кейинги ўринда Costco Wholesale (116,2 миллиард доллар) ва The Kroger Co ($109,8 миллиард доллар) компаниялари қайд этилди.\nDeloitte маълумотларига кўра, топ-250 рўйхатидаги компанияларнинг умумий даромади 4,3 триллион доллар, топ-10 рўйхатидаги жами даромад эса - 1,3 триллионни ташкил қилди.


Ҳаити: ҳукумат давлат тўнтариши ва президентга суиқасднинг олди олинганини маълум қилди\nЯкшанба куни Ҳаитида 23 киши, шу жумладан, Олий суд судьяси, полициянинг юқори лавозимли амалдори ҳам давлат тўнтариши ва республика президенти Жовенел Моизга суиқасд тайёрлашда айбланиб, ҳибсга олинди. Бу ҳақда мамлакат адлия вазири Рокфеллер Винсентга асосланиб, «Франс пресс» агентлиги хабар тарқатди.\n«Мен сарой хавфсизлик хизмати раҳбаридан миннатдорман. Бу одамларнинг мақсади ҳаётимга қасд қилиш бўлган. Бу режанинг олди олинди», деган президент Моиз.\nАйни вақтда ушбу мамлакатдаги давлат тўнтаришига уринишнинг ортида ким тургани маълум эмас. Ҳаити Ғарбий ярим шардаги энг қашшоқ мамлакатлардан бири бўлиб, аҳолининг 60 фоизидан ортиғининг кунлик даромади 2 доллардан камроқни ташкил қилади.\nҲаити сиёсий инқироз шароитида қолмоқда - амалдаги ҳукумат ва мухолифат амалдаги президент ҳокимиятда қанча вақт қолиши борасида баҳслашмоқда.\nЖовенель Моиз 2016 йил ноябрида ўтган сайловларда ғалаба қозониб, 2017 йил 7 февралида президент сифатида лавозимга киришганди\nМоиз конституцияга кўра унинг ваколати муддати бир йилдан кейин, 2022 йилнинг 7 февралида тугашини айтмоқда. Мухолифат эса қонунан унинг ҳокимиятдаги охирги куни 2021 йил 7 феврали бўлганини даъво қилмоқда.\nМухолифатчилар бир неча йилдан бери орол давлат пойтахти Порт-о-Пренсда коррупция ва жиноятчилик ўсишига қарши намойишлар ўтказиб келади.\nЯкшанба куни полиция намойишчиларга қарши кўздан ёш сиздирувчи газ қўллади.\nБир неча кундан буён пойтахтда минглаб кишилар президентга қарши намойишларга чиқмоқда\nЎтган йилнинг февралида ҳам намойишчилар пойтахтда баррикадалар ўрнатиб, полициячилар эса меҳнат шароитларини яхшилашни талаб қилган ҳолда армия штабига ҳужум уюштирганида ҳукумат давлат тўнтаришига уриниш содир бўлгани ҳақида эълон қилганди.\nАҚШ Давлат департаменти бу масалада Моизни қўллаб-қувватламоқда.\nЖума куни Давлат департаменти вакили Нед Прайс расмий Вашингтон мамлакатда ҳалол ва шаффоф парламент сайловлари ўтказилишига чақиришини маълум қилганди.\nМоиз ҳам апрел ойида мамлакат конституциясига ўзгартиришлар киритиш бўйича референдум ўтказишни режалаштирмоқда.\nБир қатор инсон ҳуқуқларини ҳимоя қилиш ташкилотлари БМТга мурожаат қилиб, референдум ўтказилишига йўл қўймаслик ва Моизнинг «демократияга қарши режалари»ни қўллаб-қувватламасликни сўраган.\n09:08 / 24.09.2019\nҲаити парламентида сенатор отишма содир этди\n09:39 / 17.02.2019\n08:58 / 13.02.2019\nҲаитидаги турмадан 78 маҳбус қочиб кетди\n00:15 / 18.10.2018


Қишлоқлардаги шароитларни яхшилаш учун қарор чиқади » Ўзбекистон янгиликлари – Zamin.uz\nҚишлоқлардаги шароитларни яхшилаш учун қарор чиқади\n18 март 2018, 08:04\nТез кунларда Ўзбекистоннинг қишлоқ ҳудудларида аҳоли яшаш шароитлари яхшиланиши учун ҳукумат қарори қабул қилинади. Бу ҳақда Ўзбекистон президенти Шавкат Мирзиёев 17 март куни Самарқанд вилояти фаоллари ва пойтахтдан келган мутасадди раҳбарлар иштирокида ўтказилган йиғилиш вақтида маълум қилди.\n«Баландпарвоз гаплар ҳеч кимга ёқмайди. Самарқандда иккита иморат қуриш фикри менга ёқмади. Унақада Қўшработда ёки Нурободда уйининг томидан чакки ўтиб турган, суви бўлмаган, гази бўлмаган одамлар биздан рози бўлмайди.\nОдамлар шунча йил кутиб ўтирди, қишлоғимга свет келаркан, сув келаркан, газ келаркан, йўл келаркан, мактаб иситиларкан, ўқитувчига маош бериларкан деб, бўлмадику?\nДўстликда, Жомда «Обод қишлоқ» лойиҳасини бошладик. Келгуси ҳафтада катта қарор чиқади «Обод қишлоқ» бўйича. Ҳар бир туманда ҳар йили Жомдагидек 2тадан шундай қишлоқ қиламиз.\n10 миллиард кетса, ярмини давлат тўлайди, 5 миллиарди маҳаллий бюджетдан тўланади. Ҳоким кафолат берса, иш бошланади. Ҳоким бефарқ бўлмасдан, шу чора-тадбирни кўриши керак. Агар ҳоким қўл қўймаса, уни ишдан оламан. Бундай ҳоким одамларнинг дардини билмаган ҳоким, одамларнинг энг оғир шароитларда яшаганини сезмаган бўлади.\nҲар йили ҳар туманда иккитадан қишлоқ қилсак, 4-5 йил ичида вазият анча яхшиланади. Шундай қилмасак бўлмайди, фақат Самарқандни чиройли қилиб қўйиш етмайди. Бошқа жойларда ҳам Ўзбекистон фуқаролари яшайди.\nҚарор чиқади. Жуда катта пул берамиз, кичкина пул эмас, миллиард-миллиард пул берамиз. Балки, триллионгаям боради. Лекин бир томони бор, ярмини ҳокимлик кўтариши керак, қадрига етиши учун.\nЙўлиниям, светиниям, мактабиниям, касалхонасиниям қилиш керак. Бошқа йўли йўқ. Қилолмаган ишдан кетади», дея президент сўзларини келтиради «Kun.uz».\nЎтган ой охирида «Обод қишлоқ» дастури доирасида Жиззах вилоятининг Дўстлик туманидаги Манас қишлоғида кенг кўламли бунёдкорлик, ободонлаштириш ишлари бошланганди. Март ойида эса Самарқанд вилоятининг Нуробод туманидаги «Жом» қишлоқ фуқаролар йиғинидаги маҳаллаларни обод масканга айлантириш бўйича лойиҳалар бўйича иш бошланди.\nЯнгиликлар » Жамият » Қишлоқлардаги шароитларни яхшилаш учун қарор чиқади\n17:03 Энди патронаж ҳамширага йўл ҳақи тўланади


Коронавирус касалликдан тузалган инсон организмида қанча вақт туриши маълум бўлди — Sof.uz\n29.03 12:30 3618 Тиббиёт\n2020 йилнинг 28 январдан 9 февралгача даволанган 16 беморнинг маълумотлари асосида Пекин тиббиёт марказидаги халқаро олимлар гуруҳи шундай хулосага келди. Текширувдан ўтган беморларнинг ўртача ёши 35,5 ёшни ташкил этди. Уларнинг барчаси тўлиқ даволанди, салбий вирусли ҳолат полимераза занжири реакцияси (ПCР) ёрдамида иккита кетма-кет синовлар билан тасдиқланди.\nТадқиқот иштирокчиси пулмонолог Локеш Шарма сўзларига кўра, кузатув остида бўлган беморларда касаллик турлича бўлган. Инкубацион даври ўртача беш кун, интенсив терапия даври саккиз кун давом этди. Ҳамма беморларда иситма, йўтал, томоқ оғриғи ва нафас қисилиши каби симптомлар бор эди. Икки беморда сурункали касалликлар бўлган, аммо улар клиник кўринишга таъсир қилмаган.\n"Тадқиқотимиз натижаси шуни кўрсатдики, Covid-19 билан касалланганларнинг ярмида тўлиқ даволанишдан кейин ҳам бир кундан саккиз кунгача вирус танада қолади", — деди шифокор.\nТадқиқот муаллифларидан бири, тиббиёт фанлари доктори Ликсин Се тушунтирганидек, янги коронавируснинг карантин муддатини тахминан бир-икки ҳафтага узайтирилиши керак. Унинг сўзларига кўра, бундай муддат тузалган беморларнинг бошқаларга юқмаслигига ишонч ҳосил қилади.\nОлимларнинг таъкидлашича, ҳозирги пайтда, тадқиқот натижалари иммунитети заиф бўлган кекса беморлар учун тааллуқли бўлмаслиги мумкин. Уларнинг танасида Covix-19 узоқроқ сақланиб қолиши мумкин.\nМуаллифлар бутун дунёдаги ҳамкасбларини стационар ва клиникалардан бўшатилган беморларни диққат билан кузатишда давом этишга чақирган.\n11:03 16 Спорт\n10:59 6 Ўзбекистон\n10:34 8 Спорт\n10:27 101 Технология\nБугун, 10:04 200 Тиббиёт\nБугун, 09:50 117 Жамият


Пентагон расмийлари ўтказган текширув натижаларига кўра, “Halliburton ” ширкати Ироқдаги АҚШ ҳарбийларига ëқилғини керагидан ҳам ортиқ нархга сотган.\nШиркат бу даъволарни инкор этмоқда.\nАммо ўз исмини айтишни истамаган Пентагон вакилининг маълум қилишича,ширкат ëқилғи ва бошқа масалаларда жуда қиммат хизмат кўрсатган.\nИлгари АҚШ вице Президенти Дик Ченей “Halliburton” нефт хизматлари ва қурилиш гуруҳини бошқарган эди.\nКеча эса, АҚШ ҳарбийлари “Halliburton” ширкатига тўланган бир миллион долларни қайтариб олганини маълум қилди. Аммо бу ҳаракатга “Halliburton” атрофидаги тўпонолонлар сабаб эмас.


Президентга мактуб: Адабиёт ва санъатимиз мустақил ривожланиши учун йўл очиб беринг | Azam Abidov\nПрезидентга мактуб: Адабиёт ва санъатимиз мустақил ривожланиши учун йўл очиб беринг\nAzam Abidov 04.01.2021 05.01.2021 Uzbek literature news, Лойиҳалар, Ўзбекистонда адабиёт ва санъат мустақиллиги, Халқаро алоқалар, Халқаро фестивал, форумлар\nТез орада ўқишни битирадиган ўғилларимни янгича Ўзбекистон ва учинчи Ренессанс пойдеворини қўяётганимизга ишонтиргим келяпти. Биласиз, инсоният тарихидаги Уйғониш даврларида шарқ-у ғарбда зиёлилар, хусусан, ёзувчи ва шоирлар, рассом, драматург ва таржимонлар илғорликни қўлдан бермаган, улар ҳамиша энг олдинги сафда бўлиб, жамият ривожида беқиёс роль ўйнаган.\nБиз эса, ҳозир пойтахтда бир ёзувчи ё шоиримизнинг ихчамроқ уй-музейини ва ё қайсидир вилоят марказида замонавийроқ кутубхона ташкил этиш учун ҳам президент қарорини кутиб, усиз мустақил бир қадам ҳам олдинга силжий олмаётганимиз мени ниҳоятда хомуш этади. Замонавий Ўзбекистонда Сизнинг аралашувингиз ё имзоингизсиз бирор соҳада ўзларича тараққиёт сари ҳаракат бошлай олмаётганлари эриш туюлади менга.\nСиз ўтган ҳафта байрамолди нутқингизда Тошкент халқаро кинофестивалини қайтадан ташкил этишни таклиф этдингиз. Бу жуда яхши. Бироқ, бугун адабиёт ва санъатни дунёга танитиш ва тарғиботи ҳам ўта долзарб масаладир. Энди бу соҳага ҳам алоҳида эътибор қаратишингиз лозим бўлиб қолди. Ҳазрат Навоий асарларининг энг оддий инглизча таржимони сифатида савол сўрашга ижозат этинг: Ўзбекистон халқаро адабиёт фестивалини қачон ўтказамиз? Тошкент ё Хива халқаро шеърият анжуманини-чи? Наманганни қачон ЮНЕСКО адабиёт шаҳарлари рўйхатига киритишади? Зоминда, Шаҳрисабзда, Бўстонлиқда, Чустда қачон халқаро ижод уйларини очамиз? Беқиёс катта-кичик шаҳар ва қишлоқларимизда қачондир халқаро ёзувчи ва рассомлар учун резиденцияларни жадал ишга туширамизми?\nИкки йил аввал Сиздан халқаро ижод уйи қуриш учун митти бир жой сўраб хат ёзгандим. Туман ҳокимлиги “Сизга ўзи нимага керак бу нарса, бошингизни қотириб нима қиласиз?” деб шаштимдан қайтарганди ўшанда. Аммо иштиёқим сўнмади: ўнлаб волонтёр дўстларим ва оилам ёрдамида Ўзбекистонда илк бор мустақил “Халқаро ёзувчи ва рассом резиденцияда – UzLAB” дастурини муваффақиятли амалга оширишни тўхтатмадик.\nЎнлаб чет эллик ижодкор меҳмонларни 10 кундан 20 кунгача муддатда ўз хонадонларимизда қабул қилдик. Ўзбекнинг бағрикенглиги, меҳмондўстлиги оилапарварлиги баробарида бой тарихи, адабиёти, санъати ва маданияти билан таништирдик, асосан ўз ҳисобимиздан тарихий шаҳарларга саёҳатлар уюштирдик, марказ ва чекка ҳудудлардаги мактаб ўқувчилари, талабалар ва ижод аҳлини халқаро ижод оламига бир қадам яқинлаштирдик.\nҒарб-у шарқдан келган меҳмон шоир, ёзувчи ва рассомларнинг аксари биз энг буюк ва энг улуғ деб билувчи ҳазратимиз Алишер Навоий номини биринчи маротаба эшитаётгани юрагимни тилка-пора қилади. Улар танишишлари учун Навоий асарларининг ақалли дунёда энг кўп тарқалган инглиз тилига битта-яримта таржималарини зўрға топиб беролдик холос.\nАгар Сизга Навоийни дунё яхши билади, дейишса, ишонманг! Камина АҚШнинг кўплаб штатлари, Европанинг катта-кичик давлатлари, шарқ ва туркий мамлакатларда ижодий сафарларда бўлдим; китоб дўконларида ва одамлар тилида Румий, Хайём, Ҳофиз борлигини кўрдим, аммо ҳануз Навоий йўқ! Адабий алоқалар, таржимачилик, адабий таржимонлар жуда орқада қолиб кетгани сабабли Ҳазратимизни туркий дунёдан тепароқққа кўтара олмаяпмиз, минг афсус!\nСиз ишонаётган Ёзувчилар уюшмаси ҳам, АОКА ҳам, Маданият вазирлиги, Бадиий академия ва ё Туризм қўмитаси ҳам, неча ўн йиллардан буён биргина Навоийни дунёга танитолмаяпти. 700 га яқин аъзоси бор Ёзувчилар уюшмаси ичидан нафақат дунё таниган, балки ақалли собиқ шўро ва ё туркий дунёда севиб ўқилаётган атиги 7 нафар шоир ёки ёзувчини санай олмайсиз. Улар орасида чет элларга чиқиб, ўз сўзини баралла айта олганлари борми? Чет тилларини яхшироқ ўзлаштирганлари нечта? Адабиёт ва маданият элчилари, дипломатлар-чи? Бундай саволларга жавоблар қониқарли эмаслиги миллатимиз учун жуда катта фожиа эмасми?\nШу санаганим уюшма, агентлик ё қўмиталарнинг бирортасига халқаро адабий алоқаларни, ўзбек адабиётининг чет эллардаги тарғиботини, халқаро адабий ва маданий алмашувни устувор вазифа деб юклатилмаган, шу боис ҳадеб уларни айблаш ҳам инсофдан эмасдир. Ваҳоланки, уларда бу ишларнинг уддасидан чиқадиган жамоанинг ўзи йўқ.\nФикримча, миллат, Ватан адабиёти, санъати ва маданиятини дунё саҳналарига олиб чиқишга энг муҳим ва биринчи вазифа деб қаровчи алоҳида мустақил халқаро ташкилот тузилиши Ўзбекистон довруғи ва имижини кўтарган бўлур эди. Айни пайтда бизга шундай ташкилот керак-ку! Лутфий, Навоий, Бобур, Машраб, Муқимий, Фурқат, Нодира каби мумтозларимиз, Чўлпон, Қодирий, Фитрат, Ибрат каби жадидларимиз, Ойбек, Қаҳҳор, Э.Воҳидов, Ш.Холмирзаев, А.Орипов, Т.Малик, М.Юсуф, Ҳ.Худойбердиева сингари буюкларимиз фақат ўзимизда буюклигича қолаверадими ё?\nБир чет эллик таржимон кўксига “Дўстлик” ордени тақаётганимизда адабиётимиз учун ундан кам хизмат қилмаган, масалан, британиялик Кэрол Ермаковани (“Ўтган кунлар” таржимони, Э. Аъзам роман ва ҳикоялари муҳаррири), польшалик Януш Кржизовскийни (Навоий ва Бобур асарлари таржимони), болгариялик Мария Филиповани (Ўзбекистонга бағишлаб махсус китоб ёзган ёзувчи ва таржимон), канадалик Гэри Дикни (“Лисонут-тайр” таржимони), япониялик Мори Кэйни (Навоий ғазаллари таржимони), америкалик Эби Бриттонни (муҳаррир), Денни Дейли ва бошқаларни нега унутиб қўймоқдамиз? Миллатимиз ва адабиёимизни холис тарғиб қилишда наҳотки уларга тигак бўлолмаймиз, ҳеч йўқ раҳмат айтиб, ҳорманг, деб қўёлмаймиз?\nБугун мен Сиздан яна чет элик ижодкорлар яшаши, илғор фикр ва тажриба билан ўртоқлашиши, таржимага ёрдамлашиши учун Халқаро ижод уйи барпо этишга жой ва ёки Ёзувчилар уюшмасига берилган имтиёзли квартиралардан бирини сўрамайман.\nСиздан адабиёт ва санъатимиз учун мустақиллик ва эркинлик беришингизни илтимос қиламан. Илтимос, ўзбек адабиёти ва санъатини мустақил тараққиёт ўзанига тушиб олиши учун йўл очиб беринг! Бу борада халқаро андозадаги узоқни кўзланган тегишли қонунлар ишлаб чиқилса, нур устига нур бўлур эди.\nЎзи оёққа туриб кетгунга қадар, Сиздан ўзбек адабиёти ва санъатини халқаро доирага олиб чиқишга бел боғлаган жиддий, мустақил катта-кичик лойиҳаларни қўллаб-қувватлашингизни сўрайман. Жаҳон илғор тажрибаси билан яқиндан таниш ижодкор сифатида айтишим мумкинки, шаффоф тизимли мустақил адабий ва маданий ташаббуслар ва ташаббускорлар Ватанимиз адабиёти ва санъатини жаҳон билан илдамроқ бўйлатишига ва кенг тарғиб қилишига кўзим етади. Токай адабиётимиз ва санъатимизни ривожлантириш мақсадида оддий бир уй-музей очиш, ихчамроқ халқаро ёзувчилар конгресси, шеърият фестивали, халқаро рассомлар кўргазмаси ва ё адабий илмий конференция ўтказиш учун ҳам Сизни безовта қиламиз? Шунинг учун ҳам махсус қарор имзолашингизни кутиб ўтирмасак яхшийди.\nКамина ўтган ҳафта она шаҳрим Наманганга бориб, ота-онам, яқинларим, устоз ва дўстларимни зиёрат қилиб қайтдим. Улар чет эллик ижодкор меҳмонлар яна қачон келади, тезроқ олиб келинг, учрашув, мулоқот ва меҳмондорчиликни соғиндик, қураётган уйларимизнинг тўри уларники, деб сўрашди. Юртимизга келиб, ушбу дастуримизда иштирок этишни истаган хорижлик ижодкорлар сони тобора ортиб бормоқда, насиб этса, йўллар очилиши билан яна ижодий алмашувни бошлаймиз, дедим. Отам – оддий дурадгор-муаллим, адабиёт ва санъатни севадилар. Улар камина инглизчага ўгирган Алишер Навоий “Фарҳод ва Ширин” китобини 100 йиллиги муносабати билан ўзим ўқиган 7-мактаб жамоасига ҳадя этсаммикин, деб турган эканлар.\nМен, илтимос, шу китобни давлатимиз раҳбарига совға қилинг, дедим. Бу нодир китоб ҳали Президентимизга етиб бормаган, у киши жуда кўп чет эллик дипломатлар, ижодкорлар билан тез-тез кўришадилар, ана ўшаларга кўрсатадилар. Навоийимиз чет тилларига таржима бўляпти, хорижликлар ҳам уни ўқишлари ва билишлари ўзларига фойда, мана, кўринг, деб фахрлансинлар, дедим. Қолаверса, бу китоб чет элда чиққан, ҳали бундай китоб Ўзбекистонда ҳеч босилган эмас, хусусан, Навоийнинг бундай йирик асари таржимаси инглизчада биринчи бор дунё юзини кўриши. Хуллас, китобни Сизга албатта етказадиган бўлдик.\nПрезидент Жаноби Олийлари,\nШукурки, илғор ташаббусларни амалга ошириш учун мардонавор олға босаётган юртдошларимиз оз эмас. Камина ҳам ўзим билган соҳани ривожлантиришни чин дилдан истаганим учун яна бир бор Сизга мурожаат қилишни лозим топдим. Сизга мустаҳкам соғлик ва баракали ҳаёт тилайман.\nШоир, таржимон, адабиёт ва санъат тарғиботчиси\nАъзам ОБИД 1974 йилда туғилган. “Йўлимни пойлайди мўъжиза”, “Муҳаббат оқавер томирларимда”, “Соғинтириб кетгум қадамларимни” каби ўнлаб бадиий ва таржима китоблари нашр этилган, асарлари 20 дан ортиқ дунё тилларига таржима қилинган. Ўзбек шеърияти ва насридан инглиз тилига қилган таржималари Буюк Британия, Ҳиндистон, Германия, Франция, АҚШда китоб ҳолида, чет эллардаги қатор онлайн, босма газета ва журналларда босилган. Яқинда Алишер Навоий “Фарҳод ва Ширин” достони инглиз тилидаги илк таржимасини нашр этди. Инглиз, рус, турк, француз, немис, араб, испан тилларини ўрганган. АҚШдаги Айова, Германиядаги Берлин адабиёт коллоквиуми “Халқаро ёзувчи резиденцияда” дастури, Швециядаги Биринчи халқаро таржимон ва адиблар конгресси, шунингдек, Европа, Осиё ва Америка қитъасида жойлашган ўнлаб мамлакатлардаги адабиёт, шеърият ва маданият фестиваллари фаол иштирокчиси. Бутунжаҳон шоирлар ҳаракатининг Ўзбекистондаги координатори. Ўзбекистонда илк бор “Халқаро Ёзувчи ва рассом резиденцияда” ижодий туризм лойиҳаси ташаббускори. Ўзбек ва инглиз тилларида ижод қилади. Оилали, 3 нафар фарзанди бор. Китоблари, мустақил адабий, маданий лойиҳалари билан мана бу сайтда батафсил танишиш мумкин: www.azamabidov.uz\nDream of opening Alisher Navoiy Institute Abroad\nНодирабегим Иброҳимова: “Кўпчиликнинг истаги Ўзбекистон ичида машҳур бўлиш, ундан ташқарисига қизиқишмайди”\nBooks | Китоблар (35)\nGuest authors (54)\nMening bir orzuim bor/Есть у меня мечта/I have a dream (34)\nTranslations from Uzbek poetry (139)\nUzbek literature news (49)\nWRITER/ARTIST-in-RESIDENCE in UZBEKISTAN. UzLAB (99)\nАдабиёт янгиликлари (82)\nИжодкорлар учун ресурслар (51)\nЎзбекистонда адабиёт ва санъат мустақиллиги (6)\nХалқаро алоқалар (193)\nХалқаро фестивал, форумлар (25)\nАлишер Навои – укрепляя культурные мосты между народами\nНавоий таваллудининг 580 йиллигига муносиб туҳфа. АҚШдан хушхабар\nДунёнинг турли мамлакатларидан келган маслакдош ижодкорлар Ўзбекистонда жам бўлди\nMy poem is published in Italy!\nMy translations of poems by Khosiyat Rustamova published in London


Орзу-ҳавас дегани шунча бўлурми ҲАЙ-ҲАЙ…\n8 oy oldin behzod 49\nЎтган йили Олий Мажлис Қонунчилик палатаси ва Сенати Кенгашининг «Тўйлар, оилавий тантаналар, маърака ва маросимлар ўтказилишини тартибга солиш тизимини янада такомиллаштириш тўғрисида»ги қўшма қарори қабул қилинганди. Шунга мувофиқ 2020 йил 1 январдан «Тўй-ҳашамлар, оилавий тантаналар, маърака ва маросимлар, марҳумларнинг хотирасига бағишланган тадбирлар ўтказилишини тартибга солиш тизимини янада такомиллаштириш тўғрисида»ги қўшма қарор асосида тасдиқланган Низом кучга кирганлигидан халқимиз яхши хабардор. Чунки бу ҳақда телевидение ва матбуотда, ижтимоий тармоқларда жуда кўп бора сўз юритилди. Жойларда эса ана шу масалада кўплаб тадбирлар, тушунтириш ишлари, тарғибот-ташвиқот юмушлари ўтказилиб келинмоқда.\nКуни кеча Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлигида бўлиб ўтган матбуот анжуманида ушбу Низом ижроси қай даражада таъминланаётгани мутасаддилар иштирокида атрофлича таҳлил қилинди.\n— Албатта, тегишли ташкилотлар билан биргаликда иш олиб боряпмиз. Қолаверса, тўйхона эгаларига тушунтириш ишлари олиб борилди. Аслида турнақатор қимматбаҳо автомашиналардан иборат кортеж ташкил қилиниши, тўй базмида келин-куёвнинг оврўпача вальсга тушиши-ю минг хил қийқим суратлар ва видеороликлар асосидаги “Love story” деб аталмиш — “ҳужжатли фильм” намойиш этиши, бу ҳам етмагандек, 5-10 талаб таниқли санъаткорларнинг тўй базмида хизматда бўлиши-ю келиннинг дугоналарига қарата гул отиши каби дабдаба-ю асъасалар “оммавий маданият”нинг бир кўринишидан бошқа нарса эмас. Бундай бачкана ва ортиқча сарф-харажатларни талаб этадиган, энг муҳими миллий қадриятларимизга мутлақо мос келмайдиган “одатлар”га чек қўйишнинг аллақачон вақти келди, — деди Ўзбекистон Республикаси Олий Мажлиси Сенатининг Ёшлар, маданият ва спорт масалалари қўмитаси раиси Бахтиёр Сайфуллаев. — Маълумки, тўйларни тартибга солиш борасида ўтган аср бошида жадид боболаримиз ҳам ҳаракат қилишган. Айтайлик, Маҳмудхўжа Беҳбудий бобомиз: “Тўй ва аза каби икки қаттол душман оёғимизга тушов бўлиб турибди. Тўй ва таъзияга сарфлаб турган ақчаларимизни таълимга сарфласак, Оврўпа каби тараққий топган бўлардик”, дея бежиз ёзмаган эди. Тараққиётга тўсиқ бўлаётган тўйлардаги ортиқча дабдабабозликлар, ўзини бошқаларга кўз-кўз қилиш сингари майллар афсуски тўхтамади, балки бизнинг даврга келиб янада авж олди. Ўйлаб кўрайлик, халқимизда бундай урф-одатлар бўлганми? Албатта, йўқ!\n“Шундай экан, яъни тўйларимизни тартибга солувчи ҳужжат қабул қилинган бўлса–да, нега амалий натижалар у қадар сезилмаяпти?” деган саволга Б.Сайфуллаев шундай жавоб берди:\n— Очиғини айтсам, шунча тарғибот-ташвиқот ишлари олиб борилаётганига қарамай, ҳамон тўйларни дабдабали ўтказишга, узун кортежлар ташкил қилишни истаётган юртдошларимиз учраб турибди. Демак, ҳали қилаётган ишларимиз, жойларда ўтказаётган тушунтириш ва тарғибот масалалари, кўрилаётган чора-тадбирлар етарли эмас.\nКўпинча ижтимоий тармоқларда “Аҳоли муаммолари ўрганилмоқда”, “Тўй ўтказишдаги мусобақаларга чек қўйиладими?”, “Тўй-ҳашамлар тўғрисидаги қарор кучга кирди” сингари постлар тарқатилади. Шу ўринда бир масалага, айниқса, блогерлар эътиборини қаратмоқчиман. Оилавий тадбирларни ихчам, намунали ўтказиш юзасидан қабул қилинган қарорда “тўй-ҳашам” деган жумла йўқ. Ахир биз айнан ортиқча ҳашамга қарши курашиш мақсадида қарор қабул қилдик. Таассуфки, парламент қарорини мана шундай ном билан ёритаётган айрим матбуот нашрлари ҳам йўқ эмас.\nМатбуот вакиллари билан бўлган мулоқотда аниқ ва маълум далиллар билан таъкидландики, ҳали тўйлар ва бошқа оилавий маросимлар масаласида муаммолар етарлича. Хўш, нима қилмоқ керак? Қаттиқроқ чора, жавобгарлик жорий қилмоқ керакми? Орзу-ҳавас деганлари ўзини, нафсини шу қадар кўз-кўз қилиш деганими? Алалхусус, халқимиз тўй қилиш маданиятини қачон эгаллайди. Бизнингча, бу тарбия, бу маданият ҳар бир оилада, маҳаллада доимий сингдириб борилиши керак.\nPrevious Автобус машмашалари\nNext “…Миллатнинг руҳини йўқотмак”\n1 hafta oldin behzod 93\n1 hafta oldin behzod 102


Навоий вилоятида газдан ноқонуний фойдаланиб келган иссиқхоналар эгаларига жиноий иш қўзғатилган. Бу ҳақда Бош прокуратура ҳузуридаги иқтисодий жиноятларга қарши курашиш департаменти хабар бермоқда.\nМаълум қилинишича, Бош прокуратура ҳузуридаги департаментнинг Навоий шаҳар бўлими томонидан ўтказилган терговга қадар текширувда, «I.» ва «S.» МЧЖга тегишли иссиқхоналарда газдан ноқонуний фойдаланиб келингани аниқланган.\nЖумладан, «I.» МЧЖга тегишли иссиқхонада ўрнатилган электрон газ ҳисоблаш ускунасини четлаб ўтиб, қўлбола усулда тайёрланган резина шланг орқали газдан ноқонуний фойдаланиб келганлик ҳолати аниқланган. Маълум бўлишича, бу иссиқхона «Навоий шаҳаргаз» филиали манфаатларига 357,4 миллион сўм зарар етказган.\nШунингдек, Кармана туманида фаолият юритаётган «S.» МЧЖга тегишли иссиқхона ҳам ўрнатилган электрон газ ҳисоблаш ускунасини четлаб ўтиб, газдан ноқонуний фойдаланиб келган. Бу иссиқхона «Кармана тумангаз» филиали манфаатларига 95,9 миллион сўм зарар етказган.\nҚайд этилишича, мазкур ҳолатлар юзасидан жиноят кодексининг 185-2-моддаси (электр, иссиқлик энергияси, газ, водопроводдан фойдаланиш қоидаларини бузиш) билан жиноят ишлари қўзғатилиб, тергов ҳаракатлари ўтказилмоқда.\nСамарқандда газ тармоғига ноқонуний уланган иссиқхона эгасига жиноий иш қўзғатилди\n13:31 / 13.06.2021\nХитойда газ портлаши оқибатида 11 киши ҳалок бўлди


Юлдузли тунлар-52 – mulkdor.com\nFebruary 21 2019, 05:02 АдабиётКитобларКутубхона\nИККИ ҚИЛИЧ ОРАСИДА\nЗаррин попуклар билан безатилган оқ туянинг устида маликалар ўтирадиган бахмал соябонли кажавада Хонзода бегим тўққиз яшар ўғилчаси Хуррамшоҳ билан Балхдан тоғ ошиб, сув кечиб Қундузга бормоқда эди. Бегимни беш-олтита канизлари, хизматкорлари ва юзга яқин шоҳ навкарлари кузатиб келмоқда эдилар.\nШайбонийхондан шунчалик шафқатсиз ўч олган Шоҳ Исмоил хоннинг Марвда асир тушган хотинларидан бири — Бобур мирзонинг эгачиси эканлигини эшитиб, унга алоҳида илтифот кўрсатгани тасодифий эмас эди.\nМарвдаги воқеаларни Қундузда туриб эшитган Бобур Шоҳ Исмоилга махсус мактуб йўллаб, уни Шайбонийхон устидан эришган катта ғалабаси билан табриклаган, сўнг хон ҳарамидаги эгачиси Хонзода бегимни бешикаст Қундузга жўнатиб юборишни илтимос қилган эди.\nБобурни Шайбонийхон билан дадил олишганлиги учун ҳурмат қиладиган Исмоил Сафавий энди уни ўзига иттифоқдош қилгиси келди-ю, Хонзода бегимга қўшиб, энг ишонган кишиларидан бири — Муҳаммаджон эшик оғасини Бобур ҳузурига элчи қилиб жўнатди.\nХонзода бегим шоҳнинг яширин ниятларини билмаса ҳам яна аллақандай хатарлар уни ёш ўғилчаси билан бирга ўз гирдобига тортмоқчи эканини элас-елас сезар ва номаълум бир таҳликадан юраги дам-бадам увушар эди.\nШоҳнинг элчиси ва навкарлари бутун йўл давомида Хонзода бегимни ҳам, унинг ўғли ва канизларини ҳам ўз одамлари каби астойдил авайлаб ва қўриқлаб келмоқда эдилар. Уларнинг аёллар билан муомаладаги одобларини, олижаноб эҳтиромларини бегим кўп марта сезди. Шоҳ Исмоилдан бошқа подшоҳ бўлса, Шайбонийхондай ашаддий душманнинг норасида ўғлини йўқ қилиб юбориши, хоннинг хотинини ўз ҳарамининг асирасига ай-лантириши ёки бирорта бекига никоҳлаб бериши мумкин эди. Шоҳ Исмоил шундай қилмагани, аксинча, Хонзода бегимни маликалардай иззат-икром қилиб, ёнига мўътабар элчилару ўнлаб навкарларини қўшиб, Бобурнинг ҳузурига юборгани, бу жабрдийда жувоннинг қалбида умрбод унутилмайдиган бир миннатдорчилик туйғуси уйғотган эди.\nХонзода бегимни бутун йўл бўйи сергаклантириб бораётган номаълум хавф гўё баҳайбат тоғлар ва ўрмонларда яшириниб турганга ўхшарди. Қиш энди чиққан, тоғларда ҳали қор кўп.\nБаланд довонлардан, тор-тангилардан ўтаётганларида Хонзода бегимнинг назарида, тоғдан кўчки тушиб, ҳаммаларини босиб қоладигандай бўларди. Момақалдироқли ёмғирлар ёққанда дараларнинг селлари бегимнинг ёнидаги ўғилчасини оқизиб кетадигандай ваҳмини келтирарди. Бир кеча Амударёнинг чап қирғоғидаги ўрмоннинг четида— Сурбайтал деган жойда тунадилар. Хонзода бегим ўрмонда кийик овлаб юрган йўлбарсларнинг ҳайбатли бўкиришларини эшитиб, туни билан ухлай олмай чиқди.\nИлгари Шайбонийхоннинг укаси — жуда кўп хатарли жангларда ўлмаган Маҳмуд Султон мана шу Қундузга келганда аллақандай ёмон безгакка учраб, бир неча кун ичида ўлиб қолган, кейин уни Қаршига элтиб кўмишган эди.\nҚундузга яқинлашганларида Ғўри дарёси Қундуз дарёси билан қўшилиб, Амударёга қараб кетган сер-қамиш ботқоқлик жойда нафас олиш оғирлашиб, бирдан ҳавонинг рутубати кучайиб кетди. Хонзода бегим энди ўша ёмон безгакни эслаб, ўғилчасига яна хавотир-ланиб қараб қўйди.\nУ илгари «ўлгинг келса Қундузга бор» деган аф-ғонча мақол эшитган ва буни ҳазил гап деб кулган эди. Энди бу мақол унга чиндек туюла бошлади. У ўзидан ҳам кўра мурғак боласидан — хон ҳарамида ўн йил асоратда яшаб орттирган мана шу ягона жигарпорасидан хавотирланарди. «Борди-ю, Бобур мирзо Қундузда бўлмасалар, тоғ ошиб Андижонга ўтган бўлсалар ёки Кобулга қайтган бўлсалар, унда не қилурмиз?» дерди Хонзода бегим ўзича. Шу ўй таъсирида Помир ва Ҳиндикуш тоғлари билан қуршалган, Амударё ва унинг асов ирмоқлари бўйига жойлашган Қундуз воҳаси Хонзода бегимнинг кўзига жуда бадваҳима кўринарди.\nКечки пайт йўл дарёдан узоқлашиб баландликка кўтарилиб бораётганда қаршиларидан бир тўп қуролли кишилар чиқиб, уларни тўхтатишди. Сўраб-суриштиришлардан сўнг булар — Бобур томонидан йўлларга қўйилган қоровуллар экани маълум бўлди-ю, Хонзода бегим бирдан енгил тортди. Қоровулларнинг бошлиғи меҳмонларнинг олдига тушиб, уларни Қундузнинг баланд бир жойидаги қалъага бошлаб борар экан, энди атроф Хонзода бегим-га алланечук бошқача кўриниб кетди. Мовий тоғлардан эсаётган шабада юзини ёқимли силаб ўтди. Амударё бўйидаги ўрмонлар узоқдан нечоғлик хушманзара кўринишини у энди пайқади.\nҚундузнинг илгариги хонлари баҳаво бир жойга қурдирган мустаҳкам қалъа ва унинг ичидаги қаср ҳам Хонзода бегимга узоқдан хийла файзли кўринди. Бу қаср ичида ҳозир у ўзининг суюкли иниси билан учрашишини ўйлаганда шодлиги кўксига сиғмай энтикди.\nУларни кутиб олган мулозимлар Хонзода бегимни ўғли ва канизлари билан бирга меҳмонхонанинг яхши безатилган алоҳида бир хонасига киритиб қўйдилару Бобурга хабар бериш учун қўрғоннинг тўрига қараб кетдилар.\nАнчадан кейин Хонзода бегим ўтирган хонанинг эшигидан чиройли соқол-мўйлов қўйган ўттиз ёшлардаги йигит шошилиб кириб келди. Бегим уни Бобурнинг мулозимларидан деб ўйлади, секин ўрнидан туриб, саломига алик олди. Йигит унга томон юриб келар экан, овози титраб:\n— Бегим, қадамингиз қутлуғ бўлсин! — деди.\nБу — Бобур эди. Лекин Хонзода бегим укасини соқол-мўйлов қўймаган ўн тўққиз ёшли силлиққина йигит қиёфасида эслаб қолган эди. Ҳозир унинг қаршисида турган кенг елкали, соқол-мўйлови текис тарашланган йигитнинг кийимлари ҳам шоҳона эмас эди: бошида безаксиз оддий симоби салла, эгнида зира беқасам тўн. Бегим яна уни Бобурнинг бекларидан бири деб ўйлади-ю, ҳаяжонланиб айтган сўзларига босиқ жавоб қилди:\nДевони хосда ёзув-чизув ишларини қилиб ўтирган Бобур опасининг хабарини эшитиб хонаки кийимда чопиб келган эди. Хонзода бегим эса ҳали ҳам подшоҳ укасининг киришини кутиб, эшикка олазарак бўлиб қарар эди. Бобур опасига ағрайиб қараб қолди. Эшикдан Муҳаммад Кўкалдош деган мулозим кирганда бегим ундан:\n— Амирзодам қанилар? — деб сўради.\nМуҳаммад Кўкалдош ҳайрон бўлиб Бобурга қаради. Бобур гап нимадалигини энди тушунди-ю, томоғига бир нарса тиқилиб, овози бўғилди:\n— Мени танимадингизми?\n— Сиз… Сиз…\n— Мен Бобурмен!\n— Мен сизнинг инингизмен! Гуноҳкор инингиз Бобур!\nХонзода бегим Бобурнинг кўзларини, бобурона овозни энди таниди-ю, ўзини инисининг бағрига отди. Қўлларини юзи билан бирга Бобурнинг кўкрагига босди. Бобур опасининг елкаларидан қучди, унинг соғинч ва қувонч билан айтган сўзларини қулоғи билан эмас, гўё кўкси билан эшитди:\n— Бобуржон! Сиз… Сиз ўшанда мендан ранжигансиз!.. Биламен… Бошингизга таъна тошлари ёғилган… Мен… айтолмаган эдим. Ўзим учун эмас, сиз учун…\n— Мен ҳам буни кейин билдим. Сиз мени қутқариш учун ўзингизни хонга тутиб бермишсиз. Мен сиздан умрбод қарздормен!\n— Ўшал қарзингизни мана энди уздингиз, Бобуржон. Бу дафъа мени сиз қутқардингиз! Агар Шоҳ Исмоилга ёзган номангиз бормаса, мени ҳам, хон ҳарами билан асир тушган аёллар қатори, бирон бек ёки мулозимга тутқун қилиб берур эдилар. Шоҳ Исмоил сиз туфайли мени шунчалар иззат-икром билан озод қилиб, кузатиб қўйди. Сиздек иним борлиги учун худога минг шукрлар қилдим!\nХонзода бегим юзини Бобурнинг кўксидан олди-ю:\n— Ҳазрат онамлар қайдалар? — деди. — Бултур бир шумхабар эшитдим, ростми?\n— Беш йил бурун… Хасба*дан жон бердилар. Кобулнинг Боғи Наврўзийсиға қўйдик.\n— Э воҳ, элликка ҳам тўлмай кетибдилар-а!..\n— Менга ҳам шуниси беҳад алам қилди! Саксонга, тўқсонга кирганлар озми?\n— Онамни ғаму ғурбат адо қилган, амирзодам! Бизни деб озмунча кулфат чекдиларми!\nМуҳаммад Кўкалдош гапни бошқа ёққа бурди:\n— Тақдирга чора йўқ, бегим. Мана бугун сиз подшоҳ ҳазратлари билан яна топишганингиздан ҳазрат онангизнинг арвоҳлари шод бўлур! Қани, ўтирсинлар. Фотиҳа ўқийлик.\nЗарбоф кўрпачалар устига ўтиб ўтирдилар. Бу орада ташқаридан бегимни кўриш учун кирган Қосимбек қавчин Қутлуғ Нигор хонимнинг руҳига бағишлаб тиловат қилди.\nКейин Хонзода бегим канизлари орасида ҳаммани жимгина кузатиб ўтирган ўғилчаси Хуррамшоҳни имлаб чақирди.\nБоланинг оқ-сарғиш юзи, кўзининг кўкимтирлиги, қисқа бўйни ва сийрак қошлари худди Шайбонийхонникига ўхшар эди. Бобур Шайбонийхонни кўрмаган бўлса ҳам Хонзода бегим ўғлини унга таништираётганда боланинг қиёфасида хон отасидан мерос қолган аломатларни аниқ кўргандай бўлди.\nХуррамшоҳ етти ёшга кирар-кирмас отаси уни Балх вилоятига ҳоким қилиб қўйган эди.\nҲокимликни болага атка қилиб белгиланган Мадҳи Султон қилса ҳам Хуррамшоҳ ўз қаршисида катта-катта одамларнинг бош эгиб таъзим қилишларига анчагина ўрганган эди. Хонзода бегим ўғлига Бобурни кўрсатиб:\n— Тоғойингиз мана шу кишилар! — деганда Хуррамшоҳ Бобурнинг хаёлидан ўтган нарсани сезиб ётсирадими ёки унинг кийимлари жўнлигини кўриб, назарига илмадими, истар-истамас бош ирғаб салом берди. Аммо тоғасига яқин бормади. Шунда Хонзода бегим уни елкасидан секин итариб қулоғига шивирлади:\n— Эсингизни йиғинг, подшоҳ Бобур мирзо ҳузуридасиз! Шоҳ Исмоил шу ҳазрат туфайли сизни озод қилди!\n«Подшоҳ» ва «ҳазрат» деган сўзлардан боланинг кўзлари гўё чарақлаб очилиб кетди. Шу пайт Бобур жиянининг кўзлари ойисиникидай йирик-йирик эканини сезди.\nТождорлар билан муомала қилишнинг машқини яхши олган бола энди тиззачасини гиламга тираб, Бобур қаршисида юкунди, сўнг икки қўлини кўксига қўйиб, эгилиб таъзим қилар экан, чучук тил билан:\n— Ҳазратим, мен сизга… сизга хизматқа келдим!— деди.\nБобур унинг бурни ҳам Хонзода бегимники каби қиррали эканини энди кўрди ва бу болага нисбатан қалбида тутун аралашган оловдай мураккаб бир илиқлик сезди.\n— Хизматга келган бўлсангиз хуш кўрдик, шаҳзода, — деди-ю, болани қўлидан олиб, ўнг ёнига ўтқазди.\nШу пайт ташқаридан эллик ёшлардаги семиз ҳарам бекаси таъзим қилиб кирди:\n— Подшоҳ ҳазратлари, Моҳим бегим олинасаб эгачингиз ҳузурига келишга ижозат сўрадилар!\nБобур Хонзода бегимга қараб сирли бир тарзда жилмайди. Сўнг бекасига буюрди:\n— Айтинг, келсинлар! Мирзо Ҳумоюнни ҳам ола келсинлар.\nБобурнинг ёш хотини Моҳим бегим кекса Қосимбек ўтирган хонага киришдан ийманиб келолмаётганини ҳамма сезди. Қосимбек ва Муҳаммад Кўкалдош Бобурдан рухсат олиб, секин эшикдан чиқдилар.\nМеҳмонхона олдида одам кўп. Марғилонлик Хўжа Калонбек, унинг укаси Кичик Хўжа, қувалик Тоҳир кўрчи, тошкентлик Саидхон, самарқандлик Мажид барлос, Юсуф Андижоний деган бир навкар — ҳаммалари ватанларининг дарагини олиб келган Хонзода бегимни кўрмоқчи бўлишар, аммо ичкарига киришдан истиҳола қилиб туришар эди. Қосимбек уларга:\n— Аввал ҳарам аҳли билан кўришсинлар, кейин сизларга ҳам рухсат сўрармиз, — деб уларни тарқатиб юборди.\n* Х а с б а — ичтерлама, тиф.\n2 Архиён қўрғонини қамал қилаётган Бобур энди асосий кучларини Косонсой томонга буришга мажбур бўлди. У Аҳмад Танбалга келадиган ҳар қандай кўмакнинг йўлини тўсмоқчи, керак ...\nАдабиётJanuary 28 2019, 04:01\nМeҳробдан чаён-қирқ қизлар\nГулшанлар кирган ҳавли "Қирқ қизлар" деб аталар эди. Бунда хоннинг кўнгил очишиға хизмат қилғучи "Қирқ қизлар" турар эдилар. Бу ҳавли ундаги ўюнчи, ...\nАдабиётNovember 18 2018, 08:11\nОт кишнаган оқшом (қисса) 67-68-қисм\n67 Тарлонни миндим, сувини тушириш билан машғул бўлдим. Кўпкариларга миниб бордим. Борсам-да, чопмадим. Бировлар отида чопдим. 68 Вахшивордаги бир кўпкарида-да шундай ...\nАдабиётAugust 2 2019, 06:08


“Андижон” ўз майдонида “Бунёдкор” билан ўйнайди?! / CHAMPIONAT.asia\n“Андижон” ўз майдонида “Бунёдкор” билан ўйнайди?!\nАфтидан "Бунёдкор" водийга сафар уюштирадиган кўринади.\nБир йиллик танаффусдан сўнг яна кучлилар сафига қайтган “Андижон”ни бу йилги чемпионатни 2-ўринда якунлаганидан хабарингиз бўлса керак.\nГарчи биринчи лига ўйинлари ўтган ойнинг охирларида ўз поёнига етган бўлсада, “бургутлар” таътилга чиқмади. Футболчилар айни дамда ўз қароргоҳида кунига бир маҳалдан енгил машғулот ўтказмоқда. Бу бежиз эмас.\nОлинган маълумотларга кўра, Азамат Абдураимов жамоаси 13 ноябрь куни “Бунёдкор” билан ўртоқлик учрашувида майдонга тушади. Мамлакат чемпиони бўлишга жуда яқин турган “қалдирғочлар” келаси ҳафтанинг чоршанба оқшомида Андижонга сафар уюштиради. Норасмий хабарларга кўра, ҳар иккала клуб бу борада ўзаро келишувга эришган.\nМазкур жамоалар ўртасидаги баҳс шаҳардаги “Соғлом Авлод” стадионида 14:00да бошланиши режалаштирилган.


Илон Маск муваффақияти тарихи: Tesla 8 ёшда\n15:22 / 25.12.2016\nЯкунланаётган йилда Tesla автомобиллари сезиларли даражада ўзгарди. InsiderPro нашри афсонавий компания тараққиётининг асосий босқичларини ёдга олди.\n2008 йилда Tesla ўзининг илк электрон автомобили — Tesla Roadster'ни ишлаб чиқариб, бутун дунё эътиборини жалб қилди.\nRoadster Sport бир марталик қувватланишда 400 километрга яқин масофани босиб ўтди ва атиги 3,7 сонияда 100 км/с тезликка эришди. Унинг асосий тўпламдаги баҳоси 98 минг долларни ташкил этди. Компания сайтига ишонадиган бўлсак, у дунёнинг 30 мамлакатида 2,4 мингдан ортиқ шу моделдаги машинани сотишга муваффақ бўлган.\n2012 йилда Model S — дунёдаги биринчи электрик седан ишлаб чиқарилди\nАвтомобиль 5 сония ичида 100 км/с тезликка эришди ва бир зарядда 425 км масофани босиб ўтди. Motor Trend's нашри 2013 йилда уни "йил машинаси" дея эътироф этди. Бироқ унинг нархи арзон эмасди — Америка солиқ имтиёзларини ҳисобга олмаганда 106,9 минг доллар.\n2014 йил охирида Model S икки моторли конфигурацияга эга бўлди — бу дунёдаги илк икки двигателли электрокар эди.\nЎша йилиёқ Autopilot функцияси барча моделлар учун стандартга айланди. Автомобиль уч версияда ишлаб чиқарилди: 60D, 85D ва топ P85D. Суратда сўнггиси тасвирланган.\nЎшанда компания блогида қуйидагича ёзув қолдирилганди: "P85D 250 км/с тезликда ҳаракатлана олади, 100 км/с'га етиши учун атиги 3,2 сония етарли, бу McLaren F1 суперкарини ортда қолдиради деганидир".\nP85D бир зарядда 460 км масофани босиб ўтишга муваффақ бўлди, унинг нархи эса 71,2 минг долларни ташкил этди, бироқ жорий йилнинг февралида бу модель ишлаб чиқаришдан олиб ташланди.\n2015 йилнинг бошида Tesla харидорларга Model S'нинг уч янги версиясини таклиф қилди: 70D, 90D ва P90D.\nДиққатни P90D'га қаратамиз — у Ludicrous режими билан бирга тақдим этилади, у 100 км/с'га атиги 2,8 сонияда етади. Машина эндигина пайдо бўлган вақтда омма орасида катта муҳокамага сабаб бўлди. У бир зарядда 400 км'дан зиёд масофани босиб ўтади, максимал тезлиги эса - 250 км/с.\nModel S баҳоси тахминан 66 минг доллардан бошланади.\n2015 йилнинг сентябрида Tesla замонавий услубдаги кўтарма эшикли Model X'ни тақдим этди.\nModel X ҳам Model S каби уч турли версияда тақдим этилади. Уларнинг энг арзони қиймати 74 минг доллардан бошланади, энг кўп ишлаб чиқариладигани эса бир зарядда 400 км масофани босиб ўта олувчи P90D бўлди. У Ludicrous режимида 3,2 сонияда 100 км/с'гача ҳаракатланади. Максимал тезилиги эса - 250 км/с.\nModel X'ни ишлаб чиқаришда муайян муаммолар юзага келди, шу боис у бироз кечроқ тақдим этилди.\nМарт ойида Tesla компанияси истеъмолбоп Model 3'ни намойиш қилди ва олдиндан деярли 400 минг буюртмани қўлга киритди.\nModel 3 қиймати 35 минг доллардан бошланади, бу автомобилни электромобиллар бозорида жуда рақобатбардош қилади. Маскнинг сўзларига кўра, бир зарядда босиб ўтилувчи масофа - 350 км'га яқин, 100 км/с'га эса у 6 сонияда эришади.\nБундан ташқари, Tesla раҳбари моделнинг бозорга чиқариладиган пайти - 2017 йил охири ёки 2018 йил бошига бориб, бу кўрсаткичлардан-да ўзиб кетишга умид қилмоқда. Олдиндан буюртма қилувчилар сони шу қадар кўпайиб кетдики, ишлаб чиқаришнинг биринчи йилидаги барча автомобиллари банд қилиниб улгурган.\nЯқинда Model S ва Model X бир зарядда ҳаракатланиш масофасини узайтирувчи батареяларга янгиланди.\nАвгуст ойида Илон Маск Ludicrous режимли Model S ва Model X модификациялари янги батареяга эга бўлади.\nModel S у билан 500 км'дан ортиқ масофани босиб ўтади — бу бозордаги биринчи шундай электромобиль ҳисобланади; Model X эса - 465 км'ни.\nЯнгиланиш шунингдек Model S P100D'га Ludicrous режимида атиги 2,5 сонияда 100 км/с тезликка эришиш имконини беради. Бу моделни ушбу кўрсаткичлар бўйича дунёнинг учинчи серияли автомобилига айлантиради. Model X 2,9 сонияда ўт олади ва дунёдаги энг тезкор катта машина ҳисобланади.\nЯнгиланиш у қадар арзонга тушмайди: автомобиль эгалари батареяни 20 минг долларга алмаштиришлари мумкин бўлади, янги харидорларга эса у 10 минг долларга тушади.\nЯкунига етаётган йил Autopilot йили бўлди, десак янглишмаймиз. Январь ойида Tesla дастурий таъминотни 7.1 версиясигача янгилади, бунинг натижасида Model S ва Model X бир неча қизиқарли ярим автоном функцияларга эга бўлди.\nЯнгиланиш автоматик тормозлаш, ҳаракат чизиғини алмаштириш ва кўринмас зонада фаолликдан огоҳлантириш функцияларини ўз ичига олган. Шунингдек машиналар ажратувчи чизиқлар бўлмаган йўлларда ҳаракатланиш, автомобилни параллель жойлаштириш ҳамда тирбандликларни инобатга олган ҳолатда тезликни назорат қилишга "ўргатилди".\nБу янгиланишнинг энг қизиқ хусусияти — машинани бир тугмани босиб чақириш имконияти. Тақдимотга қадар унинг Autopilot пакети қўшимча 2,5 минг долларни ташкил қилди.\nСентябрда 8-версиядаги Autopilot функцияси янгиланди.\nЭндиликда радар датчик маълумотлари янада кенг қўлланмоқда - уларнинг ёрдамида объектнинг хавфли ё хавфсиз эканлигини аниқлаш мумкин.\nМаскнинг сўзларига кўра, автомобиль хавфсизлантирилди ва янги функциялар ҳаттоки май ойидаги ЙТҲнинг ҳам олдини олган бўларди. Эслатиб ўтиш жоизки, жорий йилнинг май ойида Autopilot бошқарувидаги машина юк машинаси билан тўқнашган ва бунинг натижасида ҳайдовчи ҳалок бўлганди. Autopilot'нинг нархи қимматлашди ва унинг янги баҳоси 3 минг долларни ташкил қилди.\nAutopilot янги босқичга чиқмоқда: Маск Tesla машиналари кенгайтирилган "автопилот"нинг барча зарур жиҳозларига эга бўлиши ҳақида эълон қилди.\nЭндиликда автопилот Enhanced Autopilot, яъни "кенгайтирилган автопилот" номини олди.\nУ автомобилга тезликни йўллардаги зичликка мувофиқ бошқариш, ҳайдовчи бошқарувисиз бошқа чизиққа ўтиш, катта йўлга чиқиш, шунингдек автомобилни мустақил равишда жойлаштириш имкон беради. Бундан ташқари, автомобиль ҳайдовчи чақирувидан кейин янада мураккаб ҳаракатларни бажаришга қодир.\nМаск машинанинг декабрь ойида янгиланиши ҳақида айтганди - аввал буни мувофиқлаштириш ишлари якунланиши керак. Яқинда у ўзининг Twitter'даги аккаунтида Tesla ходимларининг синов ишларини тезроқ якунлаш мақсадида дам олишсиз ишлаётганлари тўғрисида маълум қилганди. Шундай экан, янгиланиш тез орада рўй бериши кутилмоқда.\nEnhanced Autopilot нархи - 5 минг доллар.\nМаскнинг сўзларига кўра, тест якунига етиб, тасдиқдан ўтганидан кейин машина эгалари йўлларда тўлиқ мустақил ҳаракатланувчи автомобилларга эга бўлишади.\nTesla мазкур технологияси намойиши учун 2017 йилнинг охирида Лос-Анжелесдан Нью-Йоркка тўлиқ автоном режимда ҳаракатланиб, Қўшма Штатларни кесиб ўтади.\nTesla яна уч электрон транспорт воситасини ишлаб чиқариш устида иш олиб бормоқда\nЎз режасининг иккинчи қисмида Маск Tesla комапниясининг тўлиқ электрон бошқарувли юк машинаси ва автобус ишлаб чиқариш режаси билан бўлишди. Model 3'дан кейинги енгил машина эса мураккаб йўлларда ҳаракатланадиган электрон автомобиль бўлади. Маскнинг айтишича, сўнгги моделга Model Y номи берилиши мумкин.\nTesla Илон Маск электрон автомобиллар ютуқларг\nTesla ташкил этилгандан бери 300 мингта электрокар ишлаб чиқарди


Сингапурда бошланган парламент сайловларида иштирок этмаган фуқаролар маъмурий жавобгарликка тортилади\n10:50 / 11.09.2015\nБугун, 11 сентябрь куни Сингапурда республиканинг бир палатали парламентига сайловлар бошланди. 89та депутатлик ўрни учун 10та партия вакиллари кураш олиб бормоқда. Энг кўп овоз тўплаган партия мамлакат бош вазири номзодини илгари сура олади.\nМамлакат тарихида илк маротаба сайловлар шанба эмас, балки жума куни ташкил этилиб, фуқароларга узоқ таътил тақдим этилди.\nСайлов участкалари маҳаллий вақт билан 20:00га қадар ишлайди, дастлабки натижаларни эса сайлов тугаганидан бир неча соат ўтиб эълон қилиш режалаштирилган. Бу йили 2,46 миллион сайловчи овоз беради. Маҳаллий қонунчилика биноан, сайловларга фақатгина 21 ёшга тўлган мамлакат фуқаролари иштирок эта олади. Шу билан бирга, овоз бериш мажбурий бўлиб, иштирок этмаган сайловчилар маъмурий жавобгарликка тортилади.\nМамлакат ташкил топган 1965 йилдан буён ҳукуматни бошқариб келаётган Халқ ҳаракати партиясининг етакчилик қилиши тахмин қилинмоқда. Унинг бош котиби амалдаги бош вазир Ли Сянь Лун ҳисобланади. Асосий қизиқиш эса мухолифатдаги Ишчи партиянинг парламентда қанча ўринга эга бўлишига қаратилган. 2011 йилги сайловларда мазкур партия рекорд натижа қайд этиб, 6 мандатга эга бўлган эди.


Хирмон тўлиб тўкилди дон… – Сурхон тонги\nБош саҳифа / Қишлоқ хўжалиги / Хирмон тўлиб тўкилди дон…\nИюн 26, 2019\tҚишлоқ хўжалиги Изоҳ қолдириш 727 Кўрилди\nВоҳамиз ғаллакорлари давлатга ғалла сотиш шартномавий режасини ошириб бажаришди. Қабул масканларига бугунгача 289,9 минг ўрнига 296 минг тонна сара дон етказиб берилди. Кекса ва тажрибали деҳқонларнинг эътирофича, охирги беш йил орасида далаларимизда бу мавсумдагидек ғалла мўл бўлмаган.\nЎтган йилнинг кузидан то апрель ойигача ғаллазорларда зўр ғайрат билан ишлаган деҳқонларга Яратган ҳам барака нурини ёғдирган экан. Бу жараён, айниқса, ўрим пайти яққол кўринди. Комбайнлар қайси фермернинг ғаллазорига кирмасин, ҳосилнинг ярмини йиғиштирмай, давлатга дон сотиш режалари бажарилаверди. Бу ҳам деҳқонларни лол қолдирган бўлса, ҳам қувонтирди. Ахир, даладаги ҳосилнинг ярми ўзлари ихтиёрида қоладиган бўлиб тургандан кейин шодланмай бўладими? Бу қувончлар,тонна-тонна яратилган дон чин кўнгилдан қилинган меҳнатнинг самарасидир. Бу мавсум ғалла ўстирганнинг хирмони ва уйи донга тўлди. Масалан, Ангор туманида фаолият кўрсатаётган “Абдиева Сафаргул” фермер хўжалиги ҳар гектар майдондан 65 центнердан хирмон кўтарди. Йиғиб олинган 287 тонна буғдойнинг 131,2 тоннасини давлатга топширган бўлса, қолганини ғалла етиштирувчиларнинг ўзлари тақсимлаб олишди.\nЭнг муҳим жиҳат шундаки, ерларимиз ҳали унумдор экан. Агар ўсимликка вақтида маъданли ва маҳаллий ўғитини бериб, ўз вақтида суғорилса, экиш ишлари муддатида бажарилса, далаларимиздан хирмон-хирмон ҳосил олиш мумкинлигини кўпчилик фермерлар исботлашди. Бу мавсум олтмиш центнерчилар ютуғи етмиш, саксон, тўқсон, ҳатто, юз центнерчилар соясида қолиб кетгандек. Мисол учун Шеробод туманидаги “Ойбек” фермер хўжалиги даласида буғдой шу қадар серҳосил бўлиб ўсдики, азаматлар ғалвир сувдан кўтарилаётган паллада 40,2 гектар даладан режалаштирилган 216,9 ўрнига 410 тонна сара дон йиғиб олишди. Ҳосилдорлик эса 102 центнерга чиқиб борди.\nҚизириқ туманидаги “Ойбек Чоршанбиев” фермер хўжалиги миришкорлари 89 центнердан, Шеробод туманидаги “Сухроббек барака”, “Акмал Нурбек Ойбек”, “Абдунор Ўралбек” фермер хўжаликлари ҳар гектар ғаллазордан 81 центнердан, Шўрчи туманидаги “Қоржов Тошмиров”, Бойсун туманидаги “Тангимуш лочини”, Қизириқ туманидаги “Ашурбобо Амиров”, “Бектош Бўриев” фермер хўжаликларининг аъзолари 75-77 центнердан дон йиғиб олдилар. Ғаллачилик билан шуғулланган 2075 та фермер хўжалигининг 1610 таси вилоят ғаллакорлари зафар қучган кунда мажбуриятларини ҳам бажаришди ва бу жамоаларда энг паст ҳосилдорлик 55 центнердан кам бўлмади. Ана шу пешқадам жамоаларнинг ҳиссаси эвазига вилоят бўйича қўшимча 14,2 минг тонна дон омборларга етказиб берилди.\nВилоятимизнинг Музработ, Шеробод, Қизириқ ва Денов туманларида энг кўп ғалла етиштирилади. Шу туманлар далаларида ҳосил мўл бўлса, вилоятнинг режаси ҳам ортиғи билан уддаланиши аён. Бу мавсум шу тўрт туман ғаллазорларига барака келгани эвазига воҳамизда ғалла тайёрлаш режаси барвақт бажарилди. Айниқса, Музработ даштларида ғалла серҳосил ўсгани учун деҳқонлар аввалги йилги қарзларидан ҳам қутулишди ҳисоб. Музработликлар 64,7 минг тонна дон йиғиб олиб, 44,3 минг тоннасини қабул масканларига топширишди. Қизириқликлар эса 78 минг тонналик хирмон бунёд этиб, 47,2 минг тонна донни шартнома режаси ҳисобига сотишди. Шерободликларнинг йиғиб олган ялпи ҳосили 58 минг тоннани ташкил қилди. Деновлик миришкорлар эса 40 минг тонна буғдой йиғиб олиб, шунинг 30 минг тоннасини давлатга сотдилар. Шунингдек, Қумқўрғон, Жарқўрғон, Узун, Ангор, Шўрчи туманларининг ғаллакорлари ҳам воҳамиз хирмонига ўзларининг салмоқли улушларини қўшишди.\nСоҳада амалга оширилаётган иқтисодий ислоҳотлар ҳамда Президентимиз ва ҳукуматимизнинг ғаллачилик тармоғига беқиёс ғамхўрлиги эвазига ғаллакорлар ҳар томонлама манфаатдор бўлишаяпти. Ғалланинг харид нархи оширилгани эвазига ғалла етиштирувчи деҳқонларнинг манфаатдорлиги ошиб бораяпти. Бу йилги ғалла ҳосилидан вилоят бўйича 745 миллиард сўмдан зиёд даромад олиниши кутилмоқда. Рентабеллик эса вилоят бўйича 33,8 фоизга чиқди.\nҒаллакорларимиз майдонларни бўш қолдирмоқчи эмаслар. 84,7 минг гектар майдонда сабзавот, полиз ва дуккакли экинлар етиштириб, келгусида бу маҳсулотларнинг бир қисмини экспортга жўнатишади.\nТэгларгалла режа бажарилди ғаллакорлар\nОлдинги Ёшлар билан учрашув\nКейинги Мўжизалар яратгайдир бу қўллар